Diari Oficial de la Generalitat Valenciana


Sumari del DOGV 7112, del 17-09-2013 (2013/8823)

RESOLUCIÓ de 6 d'agost de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del VII Conveni Col·lectiu per al Sector Privat de Residències per a la Tercera Edat, Servicis d'Atenció a les Persones Dependents i Desenrotllament de la Promoció de l'Autonomia Personal a la Comunitat Valenciana (codi: 82354179721588)
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7112

Data del DOGV
:   17-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8823


Data del document
:   06-08-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 6 d'agost de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del VII Conveni Col·lectiu per al Sector Privat de Residències per a la Tercera Edat, Servicis d'Atenció a les Persones Dependents i Desenrotllament de la Promoció de l'Autonomia Personal a la Comunitat Valenciana (codi: 94015569582219) [2013/8823]  
Vist el text del Conveni Col·lectiu per al Sector Privat de Residències per a la Tercera Edat, Servicis d'Atenció a les Persones Dependents i Desenrotllament de la Promoció de l'Autonomia Personal a la Comunitat Valenciana, subscrit per la Comissió Negociadora, integrada de la part empresarial per representants d'AERTE I LARES, i de la part dels treballadors per representants dels sindicats FSS CC. OO. PV i FSP UGT-PV, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar que siga inscrit en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora i depòsit del text del conveni.  
  
Segon  
Disposar que siga publicat en el Diari Oficial de la Comunitat Valenciana.  
  
València, 6 d'agost de 2013.- El subdirector general de Relacions Laborals: Reyes Maximiliano Coronado Coronado.  
  
  
VII Conveni col·lectiu laboral per al sector privat de residències per a la tercera edat, servicis d'atenció a les persones dependents i desenrotllament de la promoció de l'autonomia personal en la Comunitat Valenciana. anys 2012 a 2014  
  
  
Capítol I  
  
Article 1. Àmbit funcional   
L'àmbit funcional d'aplicació del present conveni col·lectiu està constituït per les empreses i establiments que exercixen la seua activitat en el sector de l'atenció a les persones dependents i/o al desenrotllament de la promoció de l'autonomia personal: residències per a persones majors, centres de dia, centres de nit, de titularitat i gestió privada.  
  
Queden expressament excloses de l'àmbit d'aplicació d'este conveni les empreses que realitzen específiques cures sanitàries com a activitat fonamental, considerant esta exclusió, sense perjuí de l'assistència sanitària a les persones residents i usuàries, com a conseqüència dels problemes propis de la seua edat i/o dependència.  
  
Article 2. Àmbit territorial  
Este conveni tindrà el seu àmbit d'aplicació en tot el territori de la Comunitat Valenciana.  
  
Article 3. Àmbit personal  
Queda comprés en l'àmbit del present conveni el personal que presta els seus servicis en les empreses afectades pel conveni.  
Queda expressament exclòs el personal que preste els seus servicis en centres i/o empreses la titularitat i gestió dels quals corresponga a l'Administració pública.  
  
Article 4. Vigència i duració  
El present conveni col·lectiu entrarà en vigor l'1 de gener de 2012 i tindrà vigència fins al 31 de desembre de 2014, amb independència de la data en què siga firmat, o del dia en què siga publicat en el Diari Oficial de la Comunitat Valenciana (DOCV).  
En aquelles matèries que tinguen una vigència especifica, està estarà regulada en el seu mateix articulat.  
  
Article 5. Denúncia i pròrroga  
El conveni només podrà ser denunciat per les organitzacions amb legitimació plena per a això, la denúncia es podrà produir amb una antelació mínima de tres mesos i màxima de cinc mesos abans del venciment d'este.  
Perquè la denúncia tinga efecte, haurà de fer-se per mitjà d'una comunicació escrita a l'altra part, comunicació que haurà de registrar-se davant de l'autoritat laboral competent, al mateix temps i en la qual haurà de constar la legitimació que exercix en el sector, els àmbits del conveni, així com les matèries que seran objecte de negociació.  
Denunciat el conveni, es considerarà que el contingut íntegre del conveni es prorroga provisionalment per un termini de 30 mesos des de la finalització de la seua vigència, fins que no s'arribe a un acord exprés que el substituïsca. Transcorreguts els 30 mesos des de la denúncia del conveni sense que se n'haja acordat un de nou, este perdrà la seua vigència i s'aplicarà, si n'hi ha, el d'àmbit superior que siga aplicable.  
  
En cas que no es denuncie el conveni, es considerarà que el contingut íntegre del conveni es prorroga automàticament d'any en any, fins que no siga substituït per un de nou.  
  
Article 6. Comissió negociadora  
La comissió negociadora quedarà constituïda per les associacions empresarials i organitzacions sindicals que en l'àmbit del present conveni acrediten el que establix la legislació vigent en cada moment.  
  
La distribució de les persones que componguen la comissió estarà en funció de la representativitat de les organitzacions en el sector. El nombre màxim de persones serà de quinze per cada una de les parts i, en tot cas, serà imparell en cada una de les representacions.  
La comissió es constituirà en el termini màxim d'un mes, a partir de la denúncia del conveni, amb la mateixa representativitat numèrica entre ambdós parts, patronal i sindical, i assumirà la presidència i la secretaria de la dita mesa negociadora les persones que acorden els membres de la mesa, per majoria de cada una de les representacions.  
  
Article 7. Vinculación a la totalitat  
Les condicions pactades formen un tot orgànic i indivisible, i, als efectes de la seua aplicació pràctica, seran considerades globalment.  
En cas que per la jurisdicció social, a instància de l'autoritat laboral o de qualsevol de les persones afectades, es procedisca a l'anul·lació d'algun article del present conveni, les parts negociadores, en el termini de dos mesos a partir de la fermesa de la sentència, procediran a la renegociació del contingut de la part anul·lada i quedarà, en tot cas, vigent la resta del conveni fins que no s'arribe a un acord definitiu.  
  
No obstant això, les parts tenen la voluntat, a través del present acord, de dotar de seguretat jurídica el present conveni en tots els seus punts. En este sentit, les parts manifesten expressament que els preceptes d'este conveni que regulen les matèries retributives i de temps de treball estan absolutament vinculats i doten el conveni del necessari equilibri intern. En conseqüència, l'anul·lació de qualsevol precepte relacionat amb les dites matèries comportarà necessàriament i automàticament l'anul·lació de la resta de preceptes vinculats a les dites matèries.  
  
Article 8. Garantia ad personam - condició més beneficiosa  
Es respectaran les condicions superiors i més beneficioses, tant individuals com col·lectives, que perceba i de què gaudisca el personal de plantilla.  
Al personal que a l'entrada en vigor del present conveni perceba salaris superiors, en còmput anual, als determinats en el present conveni se li aplicaran les taules de retribucions aprovades en este conveni. La diferència de retribucions es reflectirà en nòmina com a complement personal de garantia no absorbible, ni compensable, ni revalorable. A fi de determinar l'import del dit complement es restarà a la seua actual retribució anual la retribució anual acordada en el present conveni, la quantitat resultant dividida per dotze serà l'import de l'esmentat complement personal que es percebrà en les dotze mensualitats.  
  
  
Article 9. Comissió paritària  
1. Es crea una comissió paritària del conveni, formada per les organitzacions firmants. Les seues funcions seran les d'interpretació, mediació i arbitratge, conciliació i vigilància del seu compliment, especialment en els casos d'incompliment dels criteris acordats en l'article 12 sobre ocupació.  
Igualment assumix entre les seues funcions la possibilitat d'adaptació o si és el cas modificació del conveni durant la seua vigència.  
2. Per als casos en què en un àmbit inferior, durant el preceptiu període de consultes, no s'haja produït acord entre la part empresarial i la representació sindical o comissió ad hoc, respecte a la inaplicació salarial (article 82.3 de l'Estatut dels Treballadors) o a la modificació substancial de les condicions establides en el present conveni (article 41.6, en relació amb l'article 82.3, ambdós de l'Estatut dels Treballadors), o en els casos de mobilitat geogràfica de caràcter col·lectiu (article 40.2 de l'Estatut dels Treballadors), les parts hauran de dirigir-se a la comissió paritària que en el termini màxim de set dies haurà de resoldre sobre l'assumpte plantejat. En cas de desacord en el si de la comissió paritària, les parts se sotmetran al procés de solució extrajudicial de conflictes previst en este conveni. Es considerarà esgotat el tràmit d'intervenció prèvia de la comissió paritària quan transcórrega el termini màxim de set dies a comptar des que la discrepància haja sigut plantejada sense que hi haja pronunciament de la comissió paritària.  
  
En cas d'inexistència de representació unitària o sindical del personal en l'empresa, plantejada la inaplicació salarial (article 82.3 de l'Estatut dels Treballadors) o la modificació substancial de les condicions establides en el present conveni (article 41.6, en relació amb l'article 82.3, ambdós de l'Estatut dels Treballadors), o en els casos de mobilitat geogràfica de caràcter col·lectiu (article 40.2 de l'Estatut dels Treballadors), l'empresa i/o la comissió específica constituïda ad hoc en l'àmbit de l'empresa hauran d'informar la comissió paritària en un termini màxim de set dies comptats des de l'inici de les negociacions respecte d'estes modificacions, així com del resultat de les dites negociacions. En cas de desacord, se seguirà el procediment establit en el paràgraf anterior.  
3. Ambdós parts, amb caràcter general, convenen sotmetre a la comissió paritària tots els problemes, discrepàncies o conflictes que puguen sorgir de l'aplicació o interpretació del conveni, amb caràcter previ al plantejament dels distints supòsits davant de l'autoritat o jurisdicció social competent, que hauran de resoldre en el termini màxim de quinze dies des de la presentació de la situació. En cas de no produir-se la dita resolució pel motiu que siga, es considerarà formalitzat el tràmit en la comissió paritària.  
4. La comissió paritària estarà integrada per deu persones, cinc per la representació empresarial i unes altres cinc per la representació sindical firmants d'este conveni col·lectiu. El vot de les persones que componen la comissió paritària serà, tant en el banc empresarial com en el sindical, proporcional a la representativitat acreditada per a la constitució de la mesa negociadora del conveni col·lectiu.  
5. Amb caràcter general, la comissió paritària es reunirà sempre que ho sol·licite qualsevol de les representacions, amb indicació del tema o temes a tractar, i es donarà publicitat del que s'ha acordat.  
6. Les diferents sol·licituds enviades a la Secretaria de la comissió paritària seran registrades i remeses, en el mateix dia, a totes les organitzacions que en formen part.  
Per a poder adoptar acords, hauran de participar en les reunions, directament o per representació, més de la mitat dels seus components per cada una de les dos parts representades, i serà necessari el vot de la majoria absoluta de cada una de les dos parts.  
Per als casos en què la comissió paritària no resolga sobre les sol·licituds plantejades, ambdós parts, patronal i sindicats, acorden el sotmetiment exprés als acords per a la solució autònoma de conflictes d'àmbit autonòmic.  
Els acords de la comissió paritària tindran el mateix valor que el text d'este conveni col·lectiu, d'acord amb el que disposa l'article 91.4 de l'Estatut dels Treballadors.  
7. S'assenyala com a domicili de la comissió paritària, a l'efecte de registre, el carrer Vilamarxant, 2 baix, 46587 Benimàmet (València). A l'efecte de comunicació amb esta s'habilita la següent adreça de correu electrònic:  
.  
8. Durant la vigència del present conveni, la comissió paritària quedarà integrada per les organitzacions següents:  
Per les organitzacions empresarials:  
- Associació Empresarial de Residències i Servicis a Persones Dependents de la Comunitat Valenciana (AERTE).  
- Associació de residències i servicis d'atenció als majors de la Comunitat Valenciana-Sector Solidari (LARES-CV).  
Per les centrals sindicals:  
- Federació de Sanitat i Sectors Sociosanitaris de Comissions Obreres del País Valencià (FSS- CCOO-PV).  
- Federació de Servicis Públics de la Unió General de Treballadors del País Valencià (FSP- UGT- PV).  
  
  
Capítol II  
  
Article 10. Organització del treball  
L'organització del treball és facultat i responsabilitat de la direcció de l'empresa, amb subjecció a este conveni col·lectiu i a la legislació vigent que estes assignen a la representació unitària o sindical del personal.  
La representació del personal tindrà, en tot cas, en allò que s'ha relacionat amb l'organització i racionalització del treball, les funcions que li assignen l'Estatut dels Treballadors, la Llei de Prevenció de Riscos Laborals i la resta de legislació vigent.  
Amb independència del que disposa el paràgraf anterior, quan s'establisquen o modifiquen condicions de treball que afecten un col·lectiu o, substancialment, treballadors i treballadores individuals, haurà de ser informada prèviament la representació unitària o sindical del personal.  
  
  
  
Capítol III  
  
Article 11. Classificació professional  
S'establixen els grups professionals, segons el nivell de titulació, qualificació, coneixement o experiència exigit per al seu ingrés. En virtut de la tasca a realitzar i de la idoneïtat de la persona, quan no es considere necessari l'exigència de titulació, el contracte determinarà el grup en el qual s'ha d'integrar la persona contractada d'acord amb els coneixements i les experiències necessàries en relació amb les funcions a exercir.  
  
Grup A Gerent/a, administrador/a i titulat/a superior  
Grup B Titulat/ada mitjà/ana i governant/a  
Grup C Personal tècnic i personal auxiliar  
Grup D Personal subaltern i personal no qualificat  
  
Les categories professionals són les que es detallen en la mesa salarial d'este conveni, classificades en funció del grup professional en què estan inscrites. La definició de les funcions de les diferents categories consta en l'annex III.  
Tot això sense perjuí del que establix la disposició transitòria primera del present conveni.  
  
Article 11. Ocupació  
Amb l'objectiu de dotar-nos d'un model de relacions laborals estable, que beneficie tant les empreses com el personal, que elimine les desigualtats que s'hagen pogut o es pretenguen establir en l'accés a l'ocupació i les condicions de treball respecte a les dones, les persones jóvens, les persones immigrants, les persones amb discapacitats i per als qui tenen treball temporal o a temps parcial, que contribuïsca a la competitivitat de les empreses, a la millora de l'ocupació i a la reducció de la temporalitat i rotació d'esta, i a fi d'aconseguir que l'atenció a les persones usuàries siga de la major qualitat i més qualificada possible, es determinen els criteris següents sobre modalitats de contractació, sent prioritària la contractació indefinida.  
  
Segons el que disposa l'article 15.6 de l'Estatut dels Treballadors, el personal amb contracte temporal i de duració determinada tindrà els mateixos drets que el personal amb contracte de duració indefinida, sense perjuí de les particularitats específiques de cada una de les modalitats contractuals en matèria d'extinció del contracte i d'aquelles expressament previstes en la llei en relació amb els contractes formatius.  
D'acord amb les disposicions legals reguladores de les competències en matèria dels drets d'informació d'unitària o sindical del personal en matèria de contractació, article 64.4 del Llei de l'Estatut dels Treballadors i article 10.3 de la Llei Orgànica de Llibertat Sindical, es facilitarà una còpia bàsica del contracte de treball a la representació unitària o sindical del personal en un termini màxim de deu dies des de la seua formalització.  
Estabilitat en l'ocupació:  
A fi de fomentar la contractació indefinida i de dotar d'una major estabilitat els contractes vigents, s'acorda que totes les empreses afectades pel present conveni tindran un 80 per cent de personal, sobre la plantilla mínima que legalment li siga exigida en cada situació, amb contractes indefinits i durant tota la vigència d'este conveni.  
  
En cas de centres o servicis de nova creació, hauran d'aconseguir-se els percentatges següents:  
A la finalització del primer any d'activitat, el 60 %.  
A la finalització del segon any d'activitat, el 80 %.  
En conseqüència, els percentatges màxims de contractació temporal, en qualsevol de les modalitats previstes en el present conveni, seran del 20 per cent, a excepció del primer any d'activitat en cas de centres o servicis de nova creació, que serà del 40 per cent. Queden exceptuats d'este còmput els contractes d'interinitat, en pràctiques i per a la formació i l'aprenentatge.  
Per a donar efectivitat al compliment del percentatge acordat en este apartat, les empreses que no els complisquen transformaran els contractes temporals necessaris en indefinits fins a completar el percentatge acordat, per orde de major antiguitat, excloent-ne els contractes interins per a substitució de personal.  
Per a calcular el compliment dels percentatges acordats en este apartat, es prendrà com a referència el nombre de llocs de treball ocupats de manera contínua l'any immediatament anterior.  
- Contracte indefinit:  
És el que es concerta sense establir límits de temps en la prestació de servicis. Adquirirà la condició de personal indefinit, siga quina haja sigut la modalitat de la seua contractació, el personal que no haja sigut donat d'alta en la Seguretat Social, una vegada transcorregut un termini igual al fixat legalment per al període de prova i el personal amb contracte temporal subscrit en frau de llei.  
El personal que en un període de 24 mesos haja estat contractat durant un període superior a 18 mesos, amb solució de continuïtat o sense, per al mateix lloc de treball amb la mateixa empresa, per mitjà de dos o més contractes temporals, siga directament o a través de la seua posada a disposició per empreses de treball temporal, amb les mateixes o diferents modalitats contractuals de duració determinada, adquirirà la condició de personal indefinit. El que disposa este apartat no serà aplicable a la utilització dels contractes formatius, de relleu i interinitat.  
  
- Contractes eventuals que es concerten per a atendre les circumstàncies del mercat: acumulació de tasques, excessos de comandes, previst en l'article 15.1.b de l'Estatut dels Treballadors:  
Podran tindre una duració màxima de dotze mesos, dins d'un període de díhuit mesos, comptats a partir del moment en què es produïsquen les dites causes. Si se subscriu per un període inferior a la duració màxima permesa, podrà prorrogar-se una sola vegada, sense que la duració total supere la duració màxima.  
Esta modalitat de contractació podrà ser utilitzada per les empreses, entre altres supòsits, quan transitòriament augmente el grau de dependència de les persones ateses, utilitzant qualsevol de les escales de valoració reconegudes per la corresponent Administració pública, o quan l'ocupació de la residència o centre excedisca el 75 per cent de la seua capacitat màxima autoritzada.  
- Contractes en pràctiques:  
No seran inferiors a dotze mesos, prorrogables en períodes de sis mesos fins al màxim del límit legal. Les retribucions per a este contracte seran, com a mínim, del 80 per cent per al primer any i el 95 per cent per al segon, de la categoria per a la qual es contracten per estes modalitats, sense que en cap cas siga inferior al salari mínim interprofessional en proporció a la jornada contractada. El personal contractat en pràctiques no podrà superar el 5 per cent de la plantilla.  
- Contracte per a la formació i l'aprenentatge:  
No serà inferior a dotze mesos, prorrogables en períodes de sis mesos fins al màxim del límit legal. Les retribucions per a estos contractes seran del 80 per cent per al primer any i el 95 per cent per als dos anys següents, de la categoria per a la formació dels quals són contractats, sense que en cap cas siga inferior al salari mínim interprofessional. El personal contractat en formació no podrà superar el 5 per cent de la plantilla.  
La comissió paritària del conveni serà l'encarregada de desenrotllar la formació mínima que ha de tindre el personal contractat per mitjà de les modalitats de pràctiques i per a la formació, i vetlarà pel compliment del Reial Decret 2317/93, de 29 de desembre de 1993, quant a la titulació exigida per a cada una de les modalitats de contractació.  
  
- Contracte d'obra o servici determinat:  
Les contractacions que tinguen lloc a l'empara d'este contracte han de suposar un servici concret i determinat, amb autonomia i substantivitat pròpia dins de l'activitat de l'empresa, que comprenga l'objecte i la causa de la relació laboral, és a dir, servicis específics i que fàcilment es puguen concretar en el temps o en l'espai, encara que de duració incerta, l'execució dels quals esgote tant la prestació com l'obra o servici de què es tracte. La relació laboral romandrà vigent, per adscripció al centre de treball, mentres continue la prestació de l'activitat o servici pel qual es va establir la relació contractual, amb independència de l'empresa que la gestione. No s'utilitzarà el dit model de contractació per a cobrir vacants estructurals, ni per a contractes d'interinitat.  
  
Esta modalitat de contractació podrà ser utilitzada per al cas de formalitzar els contractes de treball com a conseqüència de contractes amb les administracions públiques de caràcter temporal i determinat.  
Estos contractes no podran ser utilitzats en els casos de suspensió del contracte per les causes de l'article 45 de l'Estatut dels Treballadors, ni per vacacions.  
Per a l'aplicació del contracte per obra o servici determinat, es tindran en compte les especificacions següents:  
a) El contracte haurà d'especificar detalladament l'obra o el servici que constituïx el seu objecte, que podrà ser la cobertura d'un servici concertat per l'empresa amb un tercer, siga persona física o jurídica, o bé la prestació d'un determinat servici a una o diverses persones usuàries concretes. Haurà de constar en el contracte de treball l'entitat o la persona contractant del servici.  
b) El personal contractat per obra o servici determinat a temps parcial després del 28 de novembre de 1998, no podrà realitzar ni hores extraordinàries, ni complementàries, ni excés de jornada, excepte per circumstàncies de força major.  
c) Les persones subjectes a esta modalitat de contractació romandran en el seu lloc de treball sempre que el servici determinat estiga vigent, per la qual cosa en cas de pèrdua de la contracta o servici per qualsevol causa, operaran sempre els articles 61 o 62 d'este conveni o l'article 44 de l'Estatut dels Treballadors.  
- Contracte a temps parcial  
El contracte haurà de formalitzar-se necessàriament per escrit i haurà de constar-hi el nombre ordinari d'hores de treball al dia, a la setmana, al mes o a l'any i la seua distribució.  
La duració mínima de les jornades a temps parcial serà de 25 hores setmanals, a excepció de les originades per contractes o servicis que per les seues característiques requerisquen jornades inferiors i en este cas la duració mínima serà de huit hores setmanals.  
El personal vinculat a la seua empresa per contractes de treball a temps parcial no indefinit, no podrà realitzar hores complementàries.  
Quan es produïsquen excessos de jornada per les circumstàncies pròpies del servici, es compensarà amb temps de descans o afegit a vacacions, del qual es gaudirà de mutu acord entre l'empresa i el personal. El nombre d'hores complementàries que podran realitzar els contractats de manera indefinida no podrà excedir el 30 per cent de les hores ordinàries de treball objecte del contracte. En tot cas, la suma de les hores ordinàries i les complementàries no podran excedir el límit legal de jornada establida en este conveni.  
Si en un trimestre no s'han realitzat totes les hores complementàries corresponents a este, fins a un 20 per cent de les hores no consumides podrà ser transferit per l'empresa al trimestre següent, per a la seua possible realització en este, una vegada efectuades les hores complementàries corresponents al dit trimestre. En cap cas es podrà transferir a un trimestre les hores ja transferides des del trimestre anterior.  
  
Les hores complementàries la realització de les quals estiga prevista amb anticipació, s'inclouran dins de la programació de treball del treballador o treballadora, respectant un preavís mínim de set dies, amb l'única excepció que la necessitat de la seua realització sorgisca de manera no prevista; en este cas, el preavís mínim de comunicació al treballador o treballadora serà de 48 hores.  
En cap cas es podrà exigir al personal la realització d'hores complementàries fora de l'horari corresponent al seu torn de treball (matí, vesprada o dissabtes, diumenges i festius).  
Per a tot el personal, la distribució i realització de les hores complementàries haurà de respectar, en tot cas, els límits de jornada i descans determinats en este conveni.  
A fi de possibilitar la mobilitat voluntària en el treball a temps parcial, l'empresa haurà d'informar la representació unitària o sindical del personal o, en la seua absència, el personal de l'empresa sobre l'existència de llocs de treball vacants, de manera que estos puguen formular sol·licituds de conversió voluntària d'un treball a temps complet en un treball a temps parcial i viceversa, o per a l'increment del temps de treball dels treballadors i treballadores a temps parcial.  
  
El personal que haja acordat la conversió voluntària d'un contracte de treball a temps complet en un altre a temps parcial o viceversa i que, en virtut de les informacions a què es referix el paràgraf precedent, sol·liciten el retorn a la situació anterior, tindran preferència per a l'accés a un lloc de treball vacant de la dita naturalesa que existisca en l'empresa corresponent al seu mateix grup professional o categoria equivalent. La mateixa preferència tindran els treballadors i treballadores que, havent sigut contractats inicialment a temps parcial, hagen prestat servicis com a tals en l'empresa durant tres o més anys per a la cobertura d'aquelles vacants a temps complet que existisquen en l'empresa corresponents al seu mateix grup professional o categoria equivalent.  
  
Les sol·licituds a què es referixen els paràgrafs anteriors hauran de ser preses en consideració, en la mesura que siga possible, per l'empresa. La denegació de la sol·licitud haurà de ser notificada per l'empresa a la persona treballadora per escrit i de manera motivada.  
Així mateix, es considerarà contracte a temps parcial el subscrit pel treballador o treballadora que concerte amb la seua empresa, en les condicions establides en l'apartat 6 de l'article 12 de l'Estatut dels Treballadors, una reducció de la seua jornada de treball.  
- Contracte de relleu:  
Es podrà subscriure un contracte de relleu, amb personal en situació de desocupació o que tinga concertat amb l'empresa un contracte de duració determinada, per a substituir parcialment el personal que es jubila parcialment.  
- Mesures contra la discriminació per edat  
Les parts firmants es comprometen a donar suport a l'accés i a la permanència dels treballadors i treballadores majors de 45 anys en l'ocupació.  
  
Article 13. Observatori sobre ocupació, qualificacions i anàlisi del sector  
Amb l'objectiu d'avançar i aprofundir en el coneixement del sector, la seua situació, la quantitat i qualitat d'ocupació que es genera, així com les qualificacions del personal que presta els seus servicis en l'àmbit d'aplicació del conveni col·lectiu, es crea un observatori d'anàlisi format per representants de les organitzacions firmants del conveni col·lectiu que es reunirà amb caràcter trimestral i elaborarà informes de l'evolució de l'ocupació i les qualificacions en el sector.  
  
Sense perjuí de la informació necessària que este observatori puga demanar a fi d'omplir els informes previstos, l'observatori es podrà dirigir a la comissió paritària del conveni per a conéixer el grau de compliment dels acords sobre ocupació, tant en el seu volum com en els models de contractació subscrits.  
En este observatori i de cara a la màxima professionalització del sector com a garantia de qualitat en els servicis que es presten, les parts firmants d'este conveni col·lectiu estudiaran al llarg de la seua vigència un pla formatiu que promoga l'adquisició pel personal treballador dels nivells corresponents de qualificació previstos per a l'accés a la certificació i/o titulació segons es regule per l'Institut Nacional de Qualificacions.  
Les organitzacions firmants es comprometen a demanar les dades necessàries per a poder avaluar correctament els compromisos adquirits.  
  
  
Article 14. Plantilles  
Es realitzaran les contractacions que siguen necessàries per a garantir el compliment de la ràtio de personal establida en la normativa autonòmica.  
Sense perjuí de la informació a què tenen dret per a desenrotllar les funcions que establix l'article 64 de l'Estatut dels Treballadors i el 10.3 de la Llei Orgànica de Llibertat Sindical, la representació unitària o sindical del personal tindrà accés anual a les dades agregades de la plantilla de personal de cada empresa, amb l'especificació del nombre total de persones que comprén cada una de les categories professionals, diferenciats per centres de treball i sexe.  
En relació a la informació a què fa referència el paràgraf anterior, la representació unitària o sindical del personal observarà les normes que sobre sigil professional estan establides per a les persones que componen els comités d'empresa en l'article 65 de l'Estatut dels Treballadors.  
  
El 2 per cent del personal de la plantilla de les empreses amb més de 50 treballadors i treballadores serà cobert per personal amb alguna discapacitat, segons la legislació vigent. Només podrà substituir-se esta obligació per les mesures alternatives que establix la normativa vigent, en cas que, per a cobrir este percentatge de la plantilla, no s'haja presentat cap candidat amb discapacitat adequat al lloc de treball, amb un informe previ del delegat de prevenció.  
  
Article 15. Període de prova  
S'establix un període de prova, que en cap cas podrà ser superior a un terç de la duració del contracte, segons allò que s'ha regulat en l'Estatut dels Treballadors, de:  
  
Grup A Sis mesos  
Grup B Quaranta-cinc dies laborables  
Grup C Trenta dies laborables  
Grup D Vint dies laborables  
  
El període de prova haurà de ser pactat per escrit i les parts contractants podran, durant la seua vigència, resoldre, de manera unilateral i lliurement, la relació laboral sense necessitat de preavís i sense dret a cap indemnització.  
  
Article 16. Ingrés i provisió de vacants  
Els llocs vacants o de nova creació, sempre que siguen indefinits, seran coberts d'acord amb el procediment següent:  
 Convocatòria interna. Tindrà dret de preferència a cobrir estes vacants el personal que pertanga al mateix centre, sempre que complisca les condicions que s'exigisquen per al desenrotllament del lloc de treball. En cas que la vacant no es cobrisca per este procediment, s'ampliarà l'oferta a l'àmbit provincial de l'empresa. Tot el personal tindrà dret a presentar-se a les dites places en igualtat de condicions, independentment del seu sexe i condició, i sense tindre en compte el lloc que en eixe moment ocupe. Per a això, es difondrà l'existència de vacants tan prompte com com es produïsca, a l'efecte de cobertura per mitjà d'este procediment. Queden exclosos d'este procediment els llocs de confiança de l'empresa.  
 Convocatòria externa. Si la plaça queda vacant a través del procediment anterior, es realitzarà per mitjà d'una oferta externa; les persones canditates hauran de superar unes proves de capacitació per al treball a desenrotllar. Les dites proves seran adequades al perfil del lloc de treball.  
 Una persona representant del personal participarà en el procediment de convocatòria interna. En el procediment de convocatòria externa, serà informada.  
  
Article 17. Cessaments en l'empresa  
El personal amb contracte indefinit que voluntàriament desitge causar baixa en l'empresa haurà de notificar-ho a l'empresa per escrit amb la següent antelació sobre la data de la seua baixa definitiva:  
Grup A Dos mesos  
Grup B Un mes  
Grup C Un mes  
Grup D Quinze dies  
El personal contractat de manera no indefinida i amb un contracte inferior a sis mesos, amb independència del grup a què pertanga, haurà de preavisar amb deu dies d'antelació. Si el contracte és d'una duració igual o superior a sis mesos, el termini de preavís, amb independència del grup a què pertanga, serà de catorze dies.  
La falta de preavís establit facultarà l'empresa per a deduir, de les parts proporcionals a abonar en el moment de la liquidació, l'equivalent diari de la seua retribució real per cada dia que falte en el reglamentari preavís fixat anteriorment.  
L'empresa estarà obligada a acusar recepció de la comunicació efectuada pel personal.  
  
Article 18. Treballs de superior i inferior categoria i mobilitat funcional  
Queda prohibit destinar el personal a ocupar un lloc de treball corresponent a un grup inferior, excepte per circumstàncies excepcionals i pel temps mínim indispensable, segons la classificació professional establida en l'article 11.  
Quan es destine el personal a tasques corresponents a una categoria superior, percebrà les retribucions d'esta categoria durant el temps i la jornada que les realitze. En cas que la titulació siga requisit indispensable, no es podran assignar treballs de superior categoria, llevat que es tinga la dita titulació. Quan les realitze durant més del 30 per cent de la jornada habitual de treball diari en un període superior a sis mesos en un any o a huit durant dos anys, consolidarà l'ascens, si hi ha vacant, i sempre que estiga en possessió de la titulació corresponent que el lloc requerisca.  
  
Article 19. Canvi de torn  
Tindrà preferència per al canvi de torn, dins de la seua categoria, el personal que acredite major puntuació, basant-se en el barem redactat en l'annex IV, així com els treballadors i treballadores que per circumstàncies personals hagen de conciliar la seua situació laboral amb la familiar, en els termes establits legalment. L'esmentat barem podrà completar-se per la representació unitària o sindical del personal en les diferents empreses afectades pel present conveni col·lectiu, amb respecte sempre als principis de dret necessari.  
  
Article 20. Mobilitat geogràfica  
El personal, excepte els qui han sigut contractats especialment per a prestar servicis en empreses amb centres de treball mòbils o itinerants, no podrà ser traslladat a un centre de treball distint, de la mateixa empresa, que exigisca canvis de residència fora de la província, llevat que la distància siga inferior a 50 km, llevat que hi haja raons econòmiques, tècniques, organitzatives o productives que ho justifiquen.  
  
  
Capítol IV. Formació professional  
  
Article 21. Principis generals  
De conformitat amb el que preveu l'article 23 de l'Estatut dels Treballadors i per a facilitar la seua formació i promoció professional, el personal afectat pel present conveni tindrà dret a veure facilitada la realització d'estudis per a l'obtenció de títols acadèmics o professionals reconeguts oficialment, així com a la realització de cursos de perfeccionament professional organitzats per la mateixa empresa o altres organismes, sempre que els dits estudis siguen cursats amb regularitat i el seu contingut tinga relació amb el lloc de treball.  
  
Article 22. Objectius de la formació  
La formació professional en l'empresa s'orientarà envers els següents objectius:  
- Adaptar el titular al lloc de treball i a les modificacions d'este.  
  
- Actualitzar i posar al dia els coneixements professionals exigibles en la categoria i lloc de treball que s'exercisca.  
- Especialitzar, en els seus diversos graus, en algun sector o matèria del mateix treball.  
- Facilitar i promoure l'adquisició pel personal de títols acadèmics i professionals.  
- Reconversió professional i adequació al nou sistema de qualificació.  
- Conéixer idiomes nacionals i estrangers.  
- Adaptar la mentalitat del personal i de les direccions envers una direcció participativa per objectius.  
- Ampliar els coneixements del personal que permeta prosperar i aspirar a promocions professionals i adquisició dels coneixements corresponents a altres llocs de treball.  
- Formar teòricament i pràcticament, de manera suficient i adequada, en matèria preventiva quan es produïsquen canvis en les funcions que s'exercisquen o s'introduïsquen noves tecnologies o canvis en els equips de treball i en les condicions que establix l'article 19 de la Llei de Prevenció de Riscos Laborals.  
- Homologar els certificats acreditatius de la formació contínua en tot l'àmbit de l'atenció a la dependència i proposar a l'Institut Nacional de Qualificacions l'homologació dels certificats per a l'obtenció, si és el cas, dels futurs certificats de professionalitat.  
  
- Potenciar la formació en igualtat d'oportunitats.  
  
Article 23. Desenrotllament de la formació  
1. La comissió sectorial per a la formació fixarà les prioritats, que hauran de dur-se a terme a través del desplegament de l'article 22 del present conveni, atenent els objectius assenyalats en l'article anterior i del compliment i resultat dels quals s'informarà amb la periodicitat i de la manera que es determine. Es donarà caràcter prioritari a la realització d'accions formatives dirigides a l'obtenció del certificat de professionalitat.  
2. La formació del personal s'efectuarà a través dels plans aprovats per la comissió sectorial de formació, els plans finançats per les mateixes empreses o per mitjà d'un concert amb centres oficials o reconeguts. Les empreses facilitaran l'ús de les seues instal·lacions per a realitzar les activitats anteriors.  
3. La formació s'impartirà, segons els casos, dins o fora de la jornada laboral, o d'una manera mixta. En este cas, utilitzant una mitat del temps de la jornada laboral i una altra mitat de fora d'esta. L'assistència del personal serà obligatòria quan la formació s'impartisca dins de la jornada laboral.  
4. El personal de l'empresa i especialment el que exercisca llocs de treball de comandament orgànic, està obligat a prestar el seu suport ple al pla de formació, quan li siga requerit en activitats d'este i en l'àrea de la seua competència.  
5. El personal de l'empresa podrà presentar a la representació unitària o sindical del personal, o directament a la direcció, suggeriments relatius a millorar aspectes i activitats concretes del pla de formació.  
  
6. La informació de l'oferta formativa de l'empresa serà clara i accessible a tota la plantilla  
7. Tindrà preferència per a l'assistència a cursos el personal que haja participat en menys ocasions i qui estiga exercint un lloc de treball relacionat amb la matèria objecte del curs. Les discrepàncies es resoldran de mutu acord entre la direcció de l'empresa i la representació unitària o sindical del personal.  
  
  
Article 24. Comissió Sectorial de Formació  
En el marc del present conveni, es constituïx la Comissió Sectorial de l'Acord Nacional de Formació Contínua, ANFC, que estarà composta al cent per cent per les parts firmants del conveni, 50 per cent per les organitzacions empresarials i 50 per cent per les organitzacions sindicals, que es distribuïxen de la manera següent:  
Per les organitzacions empresarials:  
- Associació Empresarial de Residències i Servicis a Persones Dependents de la Comunitat Valenciana (AERTE).  
- Associació de Residències i Servicis d'Atenció als Majors de la Comunitat Valenciana-Sector Solidari- (LARES-CV).  
Per les organitzacions sindicals:  
- Federació de Sanitat i Sectors Sociosanitaris de Comissions Obreres del País Valencià (FSS- CCOO- PV).  
- Federació de Servicis Públics de la Unió General de Treballadors del País Valencià (FSP- UGT- PV).  
El vot dels membres de la Comissió Sectorial de Formació serà, en el banc empresarial i sindical, proporcional al que va ser la seua representació en la mesa negociadora del conveni.  
  
Article 25. Cost de la formació  
Els plans de formació professional es finançaran a través de les vies següents:  
Els plans de formació aprovats per la Comissió Sectorial de Formació del Conveni que es desenrotllen en virtut del IV Acord Nacional de Formació Contínua o el que el substituïsca. Les empreses, grups d'empreses, associacions empresarials i organitzacions sindicals afectades pel present conveni col·lectiu podran sol·licitar els fons necessaris per al seu finançament en la forma i les condicions establides en el dit acord.  
  
Els plans de formació organitzats per les associacions firmants del conveni en col·laboració amb la comissió sectorial per a la formació. Les empreses estaran obligades a facilitar l'accés del personal a estos cursos.  
  
  
Capítol V. Prevenció de riscos laborals i salut laboral  
  
Article 26. Prevenció de riscos laborals i salut laboral  
1. Principis generals:  
De conformitat amb el que disposa la Llei 31/1995, de Prevenció de Riscos Laborals, el personal té dret a una protecció eficaç en matèria de seguretat i salut en el treball. El mencionat dret suposa l'existència del correlatiu deure de l'empresa en la protecció del personal al seu servici davant dels riscos laborals.  
En compliment del deure de protecció, l'empresa garantirà la seguretat i la salut del personal al seu servici en tots els aspectes relacionats amb el treball i, en cas necessari, entregarà amb caràcter previ al personal el protocol d'actuació per a evitar els riscos laborals. Igualment, l'empresa està obligada a garantir al personal una formació teòrica i pràctica, suficient i adequada, en matèria preventiva i, d'una manera particular, quan es produïsquen canvis d'activitats i tasques o s'introduïsquen noves tecnologies o canvis de lloc de treball.  
  
Correspon a cada persona treballadora vetlar pel compliment de les mesures de prevenció que en cada cas siguen adoptades.  
2. Participació del personal:  
2.a. Delegats i delegades de prevenció: Els/les delegats/ades de prevenció són, d'una banda, la base sobre la qual s'estructura la participació del personal en tot allò que s'ha relacionat amb la salut laboral en l'àmbit de l'empresa i, d'un altra, la figura especialitzada de representació en matèria de prevenció de riscos laborals.  
El nomenament, les competències i facultats dels delegats o delegades de prevenció seran les definides en els articles 35 i 36 de la Llei de Prevenció de Riscos Laborals així com les que emanen de les decisions del Comité Central de Seguretat i Salut Laboral recollides en el Conveni Marc Estatal de Servicis d'Atenció a les Persones Dependents i Desenrotllament de la Promoció de l'Autonomia Personal, i les que s'acorden en el reglament del mateix comité.  
Podrà ser nomenat delegat o delegada de prevenció qualsevol persona treballadora que determine la representació unitària o sindical del personal del centre. Quan el delegat o delegada de prevenció siga nomenat entre els representants del personal, podrà destinar el seu crèdit horari als assumptes de la prevenció. En tot cas, el temps dedicat a la formació en esta matèria serà considerat com a temps de treball a tots els efectes i el seu cost no podrà recaure en cap cas sobre els delegats i delegades de prevenció.  
L'empresa haurà de facilitar als delegats o delegades de prevenció l'accés a les informacions i la formació en matèria preventiva que siguen necessaris per a l'exercici de les seues funcions. Les seues competències i facultats seran les recollides en l'article 36 de la Llei de Prevenció de Riscos Laborals.  
Als delegats i delegades de prevenció els serà aplicable el que disposa l'article 37 de la Llei 31/1995, de Prevenció de Riscos Laborals, i en l'article 65.2 de l'Estatut dels Treballadors, i estaran subjectes al sigil professional de les informacions a què tinguen accés com a conseqüència de la seua actuació en l'empresa.  
2.b Comité de Seguretat i Salut Laboral: És l'òrgan paritari i col·legiat de representació i participació periòdica sobre actuacions dels centres de treball en matèria de prevenció de riscos laborals. Les seues competències i facultats seran les recollides en l'article 39 de la Llei de Prevenció de Riscos Laborals.  
El Comité de Seguretat i Salut es reunirà almenys trimestralment amb caràcter ordinari i amb caràcter extraordinari sempre que ho sol·licite alguna de les representacions en este, justificant la necessitat urgent de la reunió.  
  
Article 27. Drogodependències  
El consum de drogues legals i il·legals implica problemes de salut amb repercussions individuals i col·lectives. L'inici o increment del consum de drogues en el medi laboral està en molts casos determinat per condicions de desocupació, precarietat o males condicions de treball. Per això, es considera convenient incloure en este conveni, amb l'excepció del que concernix al consum de tabac, per a la qual cosa caldrà ajustar-se al que disposa la normativa legal específica, el següent pla integral de propostes, en el seu vessant preventiu, assistencial, reinsertiu, participatiu, no sancionador, voluntari i planificat:  
Preventiu: Es prioritzaran mesures educatives, informatives i formatives que motiven la reducció i l'ús inadequat de drogues i promocionen hàbits saludables. Així mateix es potenciarà la modificació de factors de risc i la millora de les condicions de treball.  
Assistencial: Es facilitarà l'accés als programes de tractament a aquell personal que ho sol·licite.  
Reinsertiu: L'objectiu fonamental de tota acció és tornar la salut al subjecte i facilitar la reincorporació del personal al seu lloc de treball.  
  
Participatiu: Tota iniciativa empresarial relacionada amb les drogodependències serà consultada, amb caràcter previ, a la representació unitària o sindical del personal o, si no és possible, al mateix personal.  
No sancionador: El personal que s'aculla a un programa de tractament no podrà ser objecte de sanció o acomiadament i se li assegurarà la reincorporació immediata al seu lloc de treball.  
En cas necessari, la comissió paritària concretarà les mesures exposades ací en un programa d'actuació que serà aplicable i tindrà efecte quan entre en vigor el present conveni.  
  
Article 28. Vigilància de la salut  
1. L'empresa garantirà al personal al seu servici la vigilància periòdica del seu estat de salut en funció dels riscos inherents al treball.  
  
Esta vigilància només podrà dur-se a terme quan el personal preste el seu consentiment. D'este caràcter voluntari només s'exceptuaran, amb un informe previ de la representació unitària o sindical del personal, els supòsits en què la realització dels reconeixements siga imprescindible per a avaluar els efectes de les condicions de treball sobre la salut del personal o per a verificar si l'estat de salut del personal pot constituir un perill per a este, per a la resta de personal o per a altres persones relacionades amb l'empresa o quan així estiga establit en una disposició legal en relació amb la protecció de riscos específics i activitats d'especial perillositat.  
En tot cas, s'haurà d'optar per la realització d'aquells reconeixements o proves que causen les menors molèsties al personal i que siguen proporcionals al risc.  
Les revisions es realitzaran preferentment en hores de treball quan coincidisquen amb el seu torn habitual i, quan es tracte de revisions obligatòries, el temps dedicat a estes es computarà com a efectivament treballat.  
2. Las mesures de vigilància i control de la salut del personal es duran a terme respectant sempre el dret a la intimitat i a la dignitat de la persona i la confidencialitat de tota la informació relacionada amb el seu estat de salut.  
3. El personal serà informat de manera convenient i confidencialment dels resultats dels exàmens de salut a què haja sigut sotmés.  
  
4. El personal que en el desenrotllament de la seua activitat es trobe sotmés a un risc específic tindrà dret a una revisió anual, sobre eixe risc, a càrrec de l'empresa.  
  
Article 29. Mesures d'emergència  
Segons l'article 20 de la Llei 31/1995, de Prevenció de Riscos Laborals, l'empresa, tenint en compte la grandària i l'activitat dels centres o servicis, així com la presència de les persones ateses, en el cas de les residències, haurà d'analitzar les possibles situacions d'emergència i adoptar les mesures necessàries en matèria de primers auxilis, lluita contra incendis i evacuació de persones usuàries i persones treballadores, i designar per a això el personal encarregat de posar en pràctica estes mesures i comprovar periòdicament, si és el cas, el seu funcionament correcte. El mencionat personal haurà de posseir la formació necessària, ser-ne suficient en nombre i disposar del material adequat, en funció de les circumstàncies abans assenyalades.  
Per a l'aplicació de les mesures adoptades, l'empresa haurà d'organitzar les relacions que siguen necessàries amb servicis externs a l'empresa, en particular en matèria de primers auxilis, assistència mèdica d'urgències, salvament i lluita contra incendis, de manera que quede garantida la rapidesa i l'eficàcia d'estes.  
En tot cas, l'empresa haurà de garantir la normativa vigent que, sobre mesures d'emergència, establisca l'Administració autonòmica per als centres d'atenció per a majors.  
  
Article 30. Gestió i protecció mediambiental  
La defensa de la salut en els llocs de treball no pot ser eficaç, si al mateix temps no s'assumix la responsabilitat pròpia en relació amb la gestió de la repercussió mediambiental de les activitats laborals i no comprén la defensa del medi ambient. Per tant, cal avaluar i previndre les condicions en què es desenrotlla el treball i també les repercussions del treball sobre este.  
Esta responsabilitat exigix que les empreses establisquen i posen en pràctica polítiques, objectius i programes en matèria de medi ambient i sistemes eficaços de gestió mediambiental, per la qual cosa haurà d'adoptar-se una política en este sentit que tinga en compte el compliment de tots els requisits normatius corresponents, així com les responsabilitats derivades de l'acció empresarial en matèria de medi ambient.  
  
  
Article 31. Roba de treball  
Les empreses estan obligades a facilitar almenys dos uniformes, incloent-hi una peça d'abric (sempre que el personal estiga obligat a eixir uniformat a l'exterior). Així com els mitjans de protecció personal de caràcter preceptiu, adequats al personal per a l'exercici de les seues funcions, entre els quals es trobaran el calçat i els guants homologats que siguen necessaris. El personal estarà obligat a usar, durant la realització del seu treball, la roba i els mitjans de protecció personal facilitats per l'empresa, així com de trindre'n cura.  
La neteja de la roba la realitzarà l'empresa.  
Quan quede extingida la relació laboral el treballador o treballadora tornarà la roba a l'empresa.  
  
Article 32. Protecció a la maternitat  
Si, després d'efectuar l'avaluació de riscos per part de l'empresa i el Comité de Seguretat i Salut, hi ha llocs de treball que poden influir negativament en la salut de la treballadora, durant l'embaràs o la lactància, o del fetus, l'empresa haurà d'adoptar les mesures necessàries per a evitar l'exposició de la treballadora al dit risc. Quan l'adaptació no siga possible, o a pesar d'esta adaptació, les condicions del lloc de treball puguen influir negativament en la salut de la dona treballadora embarassada o del fetus, esta haurà d'ocupar un lloc de treball o exercir una funció diferent i compatible amb el seu estat.  
En cas que el canvi de lloc no siga tècnicament o objectivament possible, o no puga raonablement exigir-se per motius justificats, podrà declarar-se el pas de la treballadora afectada a la situació de suspensió del contracte per risc durant l'embaràs, d'acord amb allò que s'ha previst en l'article 45.1.d de l'Estatut dels Treballadors, durant el període necessari per a la protecció de la seua seguretat o de la seua salut i mentres persistisca la impossibilitat de reincorporar-se al seu lloc anterior o a un altre lloc compatible amb el seu estat.  
  
Article 33. Protecció de les víctimes de la violència de gènere  
Segons el que disposa la Llei orgànica 1/2004, de 28 de desembre, de mesures de protecció integral contra la violència de gènere:  
1. La treballadora víctima de violència de gènere tindrà dret, en els termes que preveu l'Estatut dels Treballadors, a la reducció o a la reordenació del seu temps de treball, a la mobilitat geogràfica, al canvi de centre de treball, a la suspensió de la relació laboral amb reserva de lloc de treball i a l'extinció del contracte de treball.  
2. Quan es produïsca la reincorporació de la treballadora a aquelles empreses que hagen formalitzat contractes d'interinitat per a substituir treballadores víctimes de violència de gènere que hagen suspés el seu contracte de treball, esta es realitzarà en les mateixes condicions existents en el moment de la suspensió del contracte de treball.  
3. Les absències o faltes de puntualitat al treball motivades per la situació física o psicològica derivada de la violència de gènere es consideraran justificades, quan així ho determinen els servicis socials d'atenció o servicis de salut, segons siga procedent, sense perjuí que les dites absències siguen comunicades per la treballadora a l'empresa a la major brevetat.  
  
  
Capítol VI. Jornada  
  
Article 34. Jornada i horari de treball  
S'establix una jornada màxima anual de 1.784 hores de treball efectiu, ja siga en torn partit o continu. La jornada podrà ser distribuïda per l'empresa de manera irregular en un percentatge del 10 per cent.  
  
La jornada màxima anual serà considerada en còmput semestral.  
Es considera jornada partida aquella en què hi haja un descans ininterromput d'una hora de duració com a mínim. En cap cas es podrà fraccionar en més de dos períodes.  
No es podran realitzar més de nou hores de treball efectiu en jornada completa o la seua proporció basant-se en la jornada especificada en el contracte a temps parcial, llevat que medie un mínim de dotze hores entre el final d'una jornada i el començament de la següent, i sempre de mutu acord entre l'empresa i la representació unitària o sindical del personal (si no hi ha estos últims, l'acord es realitzarà directament amb el personal), sempre que es respecte la jornada màxima anual que este conveni establix.  
Les empreses podran establir un sistema de control d'assistència sense que el temps reflectit en el registre d'assistència signifique, per si sol, hores efectives de treball.  
El primer mes de cada any, l'empresa l'elaborarà un calendari laboral amb torns i horaris que podrà ser revisable trimestralment. Tot això, amb la negociació prèvia amb la representació unitària o sindical del personal; serà entregada una còpia, amb una setmana d'antelació, a la representació unitària o sindical del personal per a la seua exposició en el tauler d'anuncis.  
L'empresa facilitarà, en la mesura que siga possible, canvis de torn al personal per a l'acompanyament a la consulta del metge de familiars menors o dependents fins al primer grau de consanguinitat. A este efecte, es tindran en compte els acords entre la plantilla comunicats a l'empresa.  
Sempre que la duració de la jornada diària continuada excedisca sis hores, s'establirà un període de descans durant la jornada de quinze minuts de duració, que tindran la consideració de temps efectiu de treball a tots els efectes.  
Les jornades a temps parcial seran continuades, a excepció de les realitzades en dissabtes, diumenges, festius i jornades especials, que podran ser partides. Quan les jornades siguen partides tindran una duració mínima de 24 hores setmanals.  
  
Article 35. Descans setmanal  
El personal tindrà dret a un descans mínim setmanal de dia i mig (trenta-sis hores) sense interrupció. El dit descans haurà de coincidir obligatòriament en diumenge, almenys una vegada cada quatre setmanes, excepte per a aquell personal amb contractes específics de cap de setmana.  
Amb independència del que s'ha establit anteriorment, es respectarà qualsevol fórmula que s'haja pactat o es pacte entre l'empresa i la representació unitària o sindical del personal o, si no és possible, el personal.  
  
  
Aricle 36. Vacacions  
El període de vacacions anuals serà retribuït i la seua duració serà de 30 dies naturals. En aquells casos que no s'haja completat l'any de treball efectiu, el personal tindrà dret a la part proporcional. De les vacacions se'n gaudirà preferentment durant els mesos de juny, juliol, agost i setembre.  
El període de gaudi es fixarà en un període de trenta dies o en dos períodes de quinze dies, i no es podran realitzar més fraccions, excepte l'acord entre l'empresa i el personal i si es compta amb l'aprovació de la representació unitària o sindical, respectant sempre els criteris següents:  
  
a) El règim de torns de vacacions es farà per rigorosa rotació anual del personal entre els distints mesos. Esta rotació s'iniciarà el primer any, per antiguitat en l'empresa. El personal que fraccione les vacacions en dos o més períodes, tan sols tindrà prioritat d'elecció en un d'estos períodes. A este efecte, es constituiran els corresponents torns de vacacions. Estos torns es faran d'acord amb el calendari laboral, segons les prestacions del servici.  
L'inici del període de vacacions o de gaudi de les festes abonables no pot coincidir amb un dia de descans setmanal, de manera que en estos casos es consideraran iniciades les vacacions l'endemà del descans setmanal. Si la tornada de les vacacions coincidix amb el dia lliure, este haurà de respectar-se, i es reiniciarà el treball l'endemà.  
  
b) El calendari de vacacions s'elaborarà abans de la finalització del primer trimestre de cada any i, en tot cas, amb un mínim de dos mesos del començament d'este.  
Quan el període de vacacions fixat en el calendari de vacacions de l'empresa coincidisca en el temps amb una incapacitat temporal derivada de l'embaràs, el part o la lactància natural, o amb el període de suspensió del contracte de treball previst en l'article 48.4 i 48.bis de l'Estatut dels Treballadors, es tindrà dret a gaudir de les vacacions en una data diferent de la de la incapacitat temporal o a la del gaudi del permís que li corresponga per aplicació del dit precepte, en finalitzar el període de suspensió, encara que haja acabat l'any natural a què corresponguen.  
  
En cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador o la treballadora gaudir-ne, totalment o parcialment, durant l'any natural a què corresponen, el personal podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
La retribució de les vacacions no inclourà en cap cas el pagament de complements d'activitat, excepte el plus de nocturnitat per al personal de torn fix de nit.  
  
  
Capítol VII. Estructura retributiva  
  
Article 37. Estructura retributiva  
L'estructura retributiva queda de la manera següent :  
Salari base: És la part de la retribució del personal fixada per unitat de temps i en funció del seu grup i categoria professional, amb independència de la remuneració que corresponga per lloc de treball específic o qualsevol altra circumstància. El salari base es correspon amb el que figura en l'annex I. Es percebrà proporcionalment a la jornada realitzada.  
Plus d'antiguitat: S'establix este plus en la quantia reflectida en l'annex I per cada tres anys de servici prestats en l'empresa, que començaran a meritar des de l'1 de gener de 2008. Es percebrà proporcionalment a la jornada realitzada.  
Complement personal d'antiguitat: Aquelles quanties de plus d'antiguitat que hagen consolidat la persona treballadora amb anterioritat a l'1 de gener de 2000 les continuaran percebent com a complement personal d'antiguitat, i no podrà ser este concepte compensat ni absorbit per cap altre.  
C) Plus personal d'adaptació: La persona treballadora que a l'entrada en vigor del present conveni perceba el plus d'adaptació regulat en el conveni anterior, consistent en una retribució mensual, incloent-hi vacacions, continuarà percebent este com a plus personal d'adaptació, fix, periòdic, no compensable ni absorbible i integre. La quantia serà recollida en l'annex I.  
D) Plus de nocturnitat: Les hores treballades entre les 22.00 hores i les 07.00 hores tindran una retribució específica, segons l'annex I. Este complement es percebrà igualment en la retribució de les vacacions per a aquells treballadors amb torn fix de nit.  
Es mantindran aquells pactes i acords vigents i demostrables en les empreses a la data de publicació d'este conveni referits a treballs nocturns.  
E) Plus de diumenges i festius: Les jornades realitzades en diumenge o festiu, excepte per al personal contractat específicament per a diumenges i festius, tindran una retribució segons l'annex I. Estos imports s'abonaran per jornada treballada en diumenge o festiu, independentment de les hores treballades.  
Per al personal que preste servicis en torn nocturn, es considerarà diumenge o festiu treballat si ha iniciat la jornada durant la vespra del diumenge o la festivitat.  
Es mantindran aquells pactes i acords vigents i demostrables en les empreses a la data de publicació d'este conveni referits a treballs en festiu.  
F) Plus de disponibilitat: Es podran establir torns de disponibilitat, voluntaris, que tindran una retribució específica, segons l'annex I.  
  
G) Hores extraordinàries: Les hores extraordinàries que es realitzen tindran una retribució específica, segons article 39 i l'annex I.  
H) Gratificacions extraordinàries: S'abonaran dos pagues extraordinàries, amb meritació semestral, equivalents a una mensualitat de salari base, més antiguitat, la primera amb meritació de l'1 de desembre al 31 de maig i abonament el dia 15 de juny i la segona amb meritació d'1 de juny al 30 de novembre i abonament el dia 15 de desembre. En cap cas les dites gratificacions s'abonaran prorratejades mensualment, excepte en els contractes menors de sis mesos o quan hi haja acord amb la representació unitària o sindical.  
I) Gastos de desplaçament: L'empresa es farà càrrec dels gastos de desplaçament del personal quan:  
- A requeriment de l'empresa, dins de la jornada laboral, la realització del servici comporte la necessitat d'utilitzar mitjans de transport.  
  
- La mateixa naturalesa del servici i organització del treball impliquen la necessitat d'utilitzar mitjans de transport per a la seua prestació. Això especialment en els desplaçaments entre servicis de tipus rural o semirural i durant el seu compliment per qualsevol treballador o treballadora.   
L'abonament es farà d'una de les maneres següents :   
- Fent-se càrrec de l'import del transport en mitjans públics (autobús, taxi, etc.).  
- Facilitant el transport en vehicle de l'empresa.  
- Abonant a 0,18 euros per quilòmetre si el personal es desplaça amb el seu propi vehicle. En tot cas, els imports derivats no es cotitzaran en la mesura que no superen l'import per quilòmetre establit legalment.  
  
  
Article 38. Increment de retribucions  
Durant la vigència del present conveni, les retribucions seran les previstes en l'annex I d'este que per a cada un dels exercicis 2012, 2013 i 2014 serà 0 per cent, 0,35 per cent i 0,30 per cent, respectivament.  
  
Igualment es recull en el present annex I, en les taules de 2012 i 2013, com a complement compliment del conveni 2011, de caràcter mensual, la quantitat deguda que han d'abonar al personal aquelles empreses que s'hagen acollit a l'acord de 16 de juny de 2012, publicat en el DOCV de 24 d'octubre de 2011.  
  
Article 39. Hores extraordinàries  
A causa de les característiques del sector i per la seua missió de servici continuat les 24 hores al dia, les hores que hagen de realitzar-se en funció de la cobertura de les possibles absències per causes urgents i imprevistes tindran la consideració d'hores extraordinàries quan, considerades en còmput semestral, excedisquen la jornada anual establida d'acord amb el primer paràgraf de l'article 34.  
La realització de les dites hores extraordinàries serà per a situacions excepcionals i s'argumentarà a la representació unitària o sindical del personal. Es compensaran preferentment en temps de treball o s'abonaran segons el preu establit en l'annex I, que ja incorpora l'increment retributiu acordat en el present conveni.  
No podran, en tot cas, superar el límit màxim anual establit legalment.  
  
Article 40. Festius d'especial significació  
Pel seu especial significat, el personal que preste els seus servicis durant els dies de Nadal i Cap d'Any, des de l'inici del torn de nit del 24 al 25 de desembre fins a la finalització del torn de vesprada del dia 25, i des de l'inici del torn de la nit del 31 de desembre a l'1 de gener i fins a la finalització del torn de vesprada del dia 1 de gener. La retribució corresponent a estos festius especials que hagen sigut compensats amb descans en un dia distint és la reflectida en les taules salarials.  
En cap cas es percebrà el plus de festiu d'especial significació i el plus de festiu normal per un sol torn de treball.  
Si eixos dies cauen en diumenge, tenint en compte que la comunitat autònoma fixa un dia festiu substitutori, es percep com a festiu d'especial significació i el substitutori segons la taula salarial.  
  
Aricle 40. Plus de disponibilitat  
Les empreses podran establir voluntàriament torns de disponibilitat que tindran sempre caràcter de voluntarietat per part del personal. El personal que voluntàriament s'aculla a esta modalitat tindrà l'obligació d'estar localitzable durant la jornada a fi d'acudir a qualsevol requeriment que puga produir-se com a conseqüència d'una situació d'urgència específica. En cap cas es podran superar les hores establides en el torn a cobrir.  
El personal estarà obligat a atendre el telèfon mòbil o l'aparell buscapersones i a personar-se en el seu lloc de treball en el temps més breu possible, temps que serà acordat en cada àmbit amb la representació unitària o sindical del personal. Serà computat com a temps de treball des del moment que va ser requerit fins a 30 minuts després de finalitzat el servici. En cap cas podrà excedir trenta minuts el temps que discorre des que es produïx el requeriment fins la presència en el servici requerit. Si el treballador o treballadora preveu que tardarà més de trenta minuts a personar-se, haurà de comunicar-ho immediatament a l'empresa.  
  
En cas d'avaria del telèfon mòbil o aparell buscapersones, la persona treballadora quedarà obligada a posar-ho immediatament en coneixement de l'empresa i a facilitar un número de telèfon en què se la puga localitzar.  
La data i duració de la disponibilitat serà especificada en el quadrant de treball elaborat per l'empresa. En cap cas el nombre d'hores de disponibilitat podrà ser superior al 25 per cent de la jornada establida en el conveni.  
El temps de disponibilitat no es computarà als efectes de jornada ordinària. Es computarà com a hores extraordinària el període que transcorre des del requeriment fins trenta minuts després de la finalització del servici. En cap cas les hores extraordinàries realitzades en disponibilitat podran superar el límit fixat en l'article 39 del conveni.  
La representació unitària o sindical del personal rebrà informació de l'empresa respecte de la realització de torns de disponibilitat.  
  
  
Article 42. Compensació per incapacitat temporal en accident de treball o malaltia professional.  
En cas d'incapacitat temporal per accident laboral o malaltia professional, l'empresa complementarà la prestació econòmica que el personal perceba de la Seguretat Social fins al cent per cent del salari, durant els 21 primers dies de baixa.  
  
Article 43. Bestretes  
Les empreses estaran obligades, a petició del personal, a concedir una bestreta mensual del cent per cent del salari meritat en el moment de la petició.  
  
Article 44. Rebuts de salaris  
És ineludible que s'estenguen i entreguen els rebuts de salaris justificatius d'este. El dit rebut, que s'ajustarà a algun model oficial aprovat per l'Administració pública competent, haurà de contindre, perfectament desglossats i especificats, tots els conceptes salarials, així com les retencions, cotitzacions, tributacions i les seues bases de càlcul.  
  
Els dits abonaments s'efectuaran dins dels cinc primers dies de cada mes. Per a això s'usarà qualsevol dels sistemes autoritzats legalment, a juí i arbitri de l'empresa (xecs, transferències, metàl·lic, etc.).  
  
  
Article 45. Clàusula d'inaplicació del règim salarial  
La no-aplicació del règim salarial així com la modificació de les condicions establides en el present conveni es durà a terme en les circumstàncies i amb els condicionants que establix la legislació vigent en cada moment i respectant el que establixen els articles 9 i 60 del present conveni.  
En cas d'acord en l'àmbit de l'empresa, l'acord haurà de notificar-se a la comissió paritària d'este.  
  
  
Capítol VIII. Permisos, llicències i excedències,   
suspensió del contracte de treball i altres drets derivats   
de la conciliació de la vida laboral i familiar  
  
Article 46. Suspensió de contracte per maternitat  
Segons el que disposa la Llei Orgànica 3/2007, de 22 de març, per a la igualtat efectiva d'hòmens i dones, en el supòsit de part, la suspensió tindrà una duració de 16 setmanes ininterrompudes, ampliables en el supòsit de part múltiple en dos setmanes més per cada fill o filla a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. En cas de defunció de la mare, amb independència que esta realitze o no algun treball, l'altre progenitor podrà fer ús de la totalitat o, si és el cas, de la part que reste del període de suspensió, computat des de la data del part, i sense que es descompte d'este la part de què la mare haja pogut gaudir amb anterioritat al part. En el supòsit de defunció del fill o filla, el període de suspensió no es veurà reduït, llevat que, una vegada finalitzades les sis setmanes de descans obligatori, la mare sol·licite reincorporar-se al seu lloc de treball.  
  
No obstant això, i sense perjuí de les sis setmanes immediatament posteriors al part de descans obligatori per a la mare, en cas que ambdós progenitors treballen, la mare, a l'iniciar-se el període de descans per maternitat, podrà optar perquè l'altre progenitor gaudisca d'una part determinada i ininterrompuda del període de descans posterior al part, bé de manera simultània o successiva amb el de la mare. L'altre progenitor podrà continuar fent ús del període de suspensió per maternitat cedit inicialment, encara que en el moment previst per a la reincorporació de la mare al treball esta retrobe en situació d'incapacitat temporal.  
  
En cas que la mare no tinga dret a suspendre la seua activitat professional amb dret a prestacions, d'acord amb les normes que regulen la dita activitat, l'altre progenitor tindrà dret a suspendre el seu contracte de treball pel període que haja correspost a la mare, la qual cosa serà compatible amb l'exercici del dret reconegut en l'article 48.bis de l'Estatut dels Treballadors.  
En els casos de part prematur i en aquells en què, per qualsevol altra causa, el nadó haja de romandre hospitalitzat a continuació del part, el període de suspensió podrà computar-se, a instància de la mare, o a falta d'esta, de l'altre progenitor, a partir de la data de l'alta hospitalària. S'exclouen del dit còmput les sis setmanes posteriors al part, de suspensió obligatòria del contracte de la mare.  
En els casos de parts prematurs amb falta de pes i aquells altres en què la persona acabada de nàixer necessite, per alguna condició clínica, hospitalització a continuació del part, per un període superior a set dies, el període de suspensió s'ampliarà tants dies com esta es trobe hospitalitzada, amb un màxim de tretze setmanes addicionals, i en els termes en què es desplegue reglamentàriament.  
En els supòsits d'adopció i d'acolliment, d'acord amb l'article 45.1.d de l'Estatut dels Treballadors, la suspensió tindrà una duració de setze setmanes ininterrompudes, ampliable en el supòsit d'adopció o acolliment múltiples en dos setmanes per cada menor a partir del segon. La dita suspensió produirà els seus efectes, a elecció del treballador o treballadora, bé a partir de la resolució judicial per la qual es constituïx l'adopció, bé a partir de la decisió administrativa o judicial d'acolliment, provisional o definitiva, sense que en cap cas un mateix menor puga donar dret a diversos períodes de suspensió.  
  
En cas que ambdós progenitors treballen, el període de suspensió es distribuirà a opció de les persones interessades, que podran gaudir-ne de manera simultània o successiva, sempre amb períodes ininterromputs i amb els límits assenyalats.  
En els casos de gaudi simultani de períodes de descans, la suma d'estos no podrà excedir les setze setmanes previstes en els paràgrafs anteriors, o les que corresponguen en cas de part, adopció o acolliment múltiples.  
En el supòsit de discapacitat del fill o filla o de la persona menor adoptada o acollida, la suspensió del contracte a què es referixen els paràgrafs precedents tindrà una duració addicional de dos setmanes. En cas que ambdós progenitors treballen, este període addicional es distribuirà a opció de les persones interessades, que podran gaudir-ne de manera simultània o successiva i sempre de manera ininterrompuda.  
Dels períodes a què es referixen estos apartats se'n podrà gaudir en règim de jornada completa o a temps parcial, amb l'acord previ entre la part empresarial i les persones treballadores afectades, els termes que es determinen reglamentàriament.  
En els supòsits d'adopció internacional, quan siga necessari el desplaçament previ dels progenitors al país d'origen de l'adoptat o adoptada, el període de suspensió podrà iniciar-se fins a quatre setmanes abans de la resolució per la qual es constituïx l'adopció.  
Els treballadors i treballadores es beneficiaran de qualsevol millora en les condicions de treball a què haurien pogut tindre dret durant la suspensió del contracte en els supòsits a què es referix este apartat, així com en els previstos en el número 5 de l'article 48 de l'Estatut dels Treballadors i en l'article 48.bis de la dita llei.  
  
Article 47. Suspensió de contracte per paternitat  
Segons el que disposa la Llei Orgànica 3/2007, de 22 de març, per a la igualtat efectiva d'hòmens i dones, en els supòsits de naixement de fill o filla, adopció o acolliment, el treballador tindrà dret a la suspensió del contracte durant tretze dies ininterromputs, ampliables en el supòsit de part, adopció o acolliment múltiples en dos dies més per cada fill o filla, a partir del segon. Esta suspensió és independent del gaudi compartit dels períodes de descans per maternitat. El treballador que exercisca este dret podrà fer-ho durant el període comprés des de la finalització del permís per naixement de fill o filla, o des de la resolució judicial per la qual es constituïx l'adopció o a partir de la decisió administrativa o judicial d'acolliment, fins que finalitze la suspensió de contracte per maternitat o immediatament després de la finalització de la dita suspensió.  
D'esta suspensió del contracte es podrà en règim de jornada completa o en règim de jornada parcial d'un mínim del 50 per cent, amb l'acord previ entre la part empresarial i el treballador, conforme es determine reglamentàriament. El treballador haurà de comunicar a l'empresa, amb la deguda antelació, l'exercici d'este dret.  
  
Article 48. Llicències retribuïdes  
El personal, previ avís i justificació, excepte casos d'urgències justificades (en les quals s'avisarà com més prompte millor) podrà absentar-se del treball amb dret a remuneració i consideració a tots els efectes de temps efectiu de treball, per algun dels motius i pel temps següent:  
  
a) Quinze dies naturals en cas de matrimoni.  
b) Quatre dies de lliure disposició al llarg de l'any, considerats a tots els efectes com a efectivament treballats. Se'n gaudirà un per trimestre, excepte acord exprés entre l'empresa i el treballador o treballadora. Per a fer efectiu el gaudi d'estos quatre dies lliures, se sol·licitaran amb una antelació mínima de set dies a la data de gaudi (excepte casos d'urgent necessitat, i en este cas l'antelació mínima serà de tres dies); l'empresa els concedirà, llevat que per raons organitzatives justificades no es puga concedir el gaudi en la data sol·licitada, la qual cosa s'haurà de notificar a la persona interessada almenys amb 48 hores d'antelació (excepte casos d'urgent necessitat).  
  
En tot cas, el personal gaudirà d'estos quatre dies, sense necessitat de justificació, abans del 15 de gener de l'any següent.  
El gaudi d'estos quatre dies necessitarà d'un període de treball previ de tres mesos per cada dia de lliure disposició.   
Per a l'any 2012, dels quatre dies de lliure disposició, només dos tindran la consideració de temps efectiu de treball. L'empresa, de manera potestativa, disposarà d'un termini de tres mesos, a partir de la publicació del conveni, per a regularitzar les situacions que s'hagen produït durant l'esmentat any 2012, en relació amb la consideració o no com a temps efectiu de treball.  
c) Tres dies naturals en els casos de naixement de fill/a o adopció, o per la defunció, accident o malaltia greu o hospitalització del cònjuge o parella de fet legalment establida, i parents fins al segon grau de consanguinitat o afinitat. En els casos de malaltia greu que requerisca hospitalització, el gaudi es pot realitzar, inclús de manera fraccionada per dies, mentres dure l'hospitalització. Els dies del dit fraccionament, que hauran de comunicar a l'empresa, tindran el mateix caràcter de laborals, descans setmanal o festius que haurien tingut en cas que la persona haja optat per gaudir-ne de manera continuada des de l'inici del fet causant. Sempre que el personal necessite fer un desplaçament, a este efecte, fora de la província o de la comunitat autònoma, llevat que la distància siga inferior a 50 quilòmetres, o per causa realment justificada, el termini es veurà ampliat en dos dies addicionals. Podran ampliar-se estos dies descomptant els festius abonables i/o vacacions, amb la sol·licitud prèvia del personal.  
  
En el mateix sentit, quan el fet causant haja succeït fora del territori espanyol i amb una distància mínima de 1.000 quilòmetres, i l'afectat siga el cònjuge, parella de fet legalment establida o parent de primer grau per consanguinitat o afinitat, els cinc dies de permís es veuran incrementats, amb la sol·licitud prèvia del treballador, en altres cinc dies més, estos últims no retribuïts. En este cas, s'haurà de provar complidament el desplaçament realitzat.  
Dos dies naturals en els casos d'intervenció quirúrgica sense hospitalització que necessite repòs domiciliari, de cònjuge, parella de fet legalment establida o parents fins al segon grau de consanguinitat o afinitat En els casos de repòs domiciliari, l'inici es pot flexibilitzar i el gaudi es pot realitzar, inclús de manera fraccionada per dies, mentres dure el repòs domiciliari. Els dies del dit fraccionament, que hauran de comunicar a l'empresa, tindran el mateix caràcter de laborals, descans setmanal o festius que hagen tingut en cas que la persona haja optat per gaudir-ne de manera continuada des de l'inici del fet causant. Sempre que el personal necessite fer un desplaçament, a este efecte, fora de la província o de la comunitat autònoma, llevat que la distància siga inferior a 50 quilòmetres, o per causa realment justificada, el termini es veurà ampliat a dos dies addicionals. Podran ampliar-se estos dies descomptant els festius abonables i/o vacacions, amb la sol·licitud prèvia del personal.  
e) Un dia per trasllat del domicili habitual.  
f) Pel temps indispensable, per al compliment d'un deure inexcusable de caràcter públic o personal.  
g) Als permisos necessaris per a concórrer a exàmens quan curse amb regularitat estudis per a la consecució de títols oficials acadèmics o professionals tenint en compte que d'estos permisos únicament seran retribuïts els corresponents a exàmens eliminatoris. El personal gaudirà d'este permís el dia natural en què tinga l'examen, si presta els seus servicis en jornada diürna o vespertina. Si el personal treballa de nit, del permís en gaudirà la nit anterior a l'examen.  
  
h) La treballadora embarassada tindrà dret a absentar-se del treball, amb dret a remuneració, per a la realització d'exàmens prenatals i tècniques de preparació al part, amb l'avís previ a l'empresa i la justificació de la necessitat de la seua realització dins de la jornada laboral.  
i) A un màxim de setze hores anuals per a assistir a una consulta mèdica d'atenció especialitzada (metges especialistes), sempre que siga en el sistema públic sanitari o en centres concertats amb este.  
  
Article 49. Llicències no retribuïdes  
Llicència per assumptes propis: tres mesos a l'any, computant-se d'una sola vegada o fracció (que en cap cas podrà ser inferior a un mes), no coincident amb els mesos de juny, juliol, agost i setembre, sol·licitada amb una antelació de vint dies, excepte casos d'urgent necessitat. Podrà pactar-se entre empresa i personal la pròrroga d'este període sense excedir en cap cas els sis mesos. Si les circumstàncies assistencials ho permeten, es podrà fer ús d'este tipus de permís en el període estival mencionat anteriorment.  
Amb l'avís previ, justificació i acord amb l'empresa, el personal podrà prendre's anualment fins a set dies no retribuïts, per a assumptes de caràcter personal no recollits en l'apartat de llicències retribuïdes.  
  
Article. 50. Excedència especial per maternitat i atenció de familiars  
El personal tindrà dret a un període d'excedència de duració no superior a tres anys per a atendre la cura de cada fill o filla, tant quan ho siga per naturalesa com per adopció o, en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa.  
  
També tindran dret a un període d'excedència, de duració no superior a tres anys, per a atendre la cura d'un familiar fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca una activitat retribuïda.  
L'excedència prevista en el present article, del període de duració de la qual se'n podrà gaudir de manera fraccionada, constituïx un dret individual de la persona treballadora. No obstant això, si dos o més treballadors o treballadores de la mateixa empresa generen este dret pel mateix subjecte causant, l'empresa podrà limitar el seu exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici d'esta donarà fi a aquell del qual, si és el cas, es gaudisca.  
  
El període en què el personal roman en situació d'excedència d'acord amb el que establix este article serà computable als efectes d'antiguitat, i tindrà dret a l'assistència a cursos de formació professional, a la participació dels quals haurà de ser convocat per l'empresa, especialment en ocasió de la seua reincorporació. Durant el primer any, tindrà dret a la reserva del seu lloc de treball. Transcorregut el dit termini, la reserva quedarà referida a un lloc de treball del mateix grup professional o categoria equivalent.  
No obstant això, quan el personal forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de quinze mesos quan es tracte d'una família nombrosa de categoria general, i fins a un màxim de díhuit mesos si es tracta de categoria especial.  
  
Article 51. Reducció de la jornada per motius familiars  
Les treballadores, per lactància d'un descendent menor de dotze mesos, tindran dret a una hora d'absència del treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona, per la seua voluntat, podrà substituir este dret per una reducció de la seua jornada en una hora amb la mateixa finalitat o acumular-lo en jornades completes en els termes que preveu l'acord a què s'arribe amb l'empresa.  
D'este permís se'n podrà gaudir indistintament per la mare o el pare en cas que ambdós treballen.  
En els casos de naixements de descendents prematurs o que, per qualsevol causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix tindran dret a reduir la seua jornada de treball fins a un màxim de dos hores, amb la disminució proporcional del salari.  
  
Qui per raons de guarda legal tinga sota la seua atenció directa algun menor de huit anys o una persona amb discapacitat física, psíquica o sensorial, que no realitze una activitat retribuïda, tindrà dret a una reducció de la jornada de treball amb la disminució proporcional del salari entre, almenys, 1/8 i un màxim de la mitat de la duració d'aquella.  
  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no realitze activitat retribuïda.  
La concreció horària i la determinació del període de gaudi del permís de lactància i de la reducció de jornada prevista en este article correspondran a la persona treballadora, dins de la seua jornada ordinària. Esta haurà de preavisar l'empresa amb quiinze dies d'antelació a la data en què es reincorporarà a la seua jornada ordinària.  
  
Article 52. Excedència voluntària  
El personal que acredite almenys un any d'antiguitat en l'empresa, podrà sol·licitar una excedència voluntària per un període no inferior a quatre mesos ni superior a cinc anys.  
L'excedència es considerarà concedida sense dret a cap retribució i el dit període no computarà als efectes d'antiguitat.  
La dita excedència se sol·licitarà sempre per escrit amb una antelació de com a mínim 30 dies a la data del seu inici, si no és per casos demostrables d'urgent necessitat, i haurà de rebre contestació, així mateix escrita, per part de l'empresa, en el termini de cinc dies.  
Abans de finalitzar esta i amb una antelació de com a mínim 30 dies abans de la seua finalització, haurà de sol·licitar per escrit el seu ingrés.  
El personal en situació d'excedència tindrà únicament un dret preferencial a l'ingrés en la seua categoria o semblant si, després de la seua sol·licitud de reingrés, hi ha alguna vacant en esta. En cas contrari, es trobarà en situació de dret expectant.  
Si en finalitzar esta o durant la seua vigència, desitja incorporar-se al treball i no hi ha vacants en la seua categoria, però sí que hi ha en una d'inferior, el personal podrà incorporar-se a esta última, amb les condicions d'esta categoria inferior, per a poder accedir a la seua pròpia categoria en el moment en què es produïsca la primera possibilitat.  
En cap cas, excepte concessió concreta respecte d'això, podrà sol·licitar excedència per a incorporar-se a prestar els seus servicis en entitats semblants a les compreses per este conveni.  
El personal acollit a una excedència voluntària no podrà optar a una nova excedència fins transcorreguts dos anys de treball efectiu, després d'esgotada l'anterior.  
  
Article 53. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat en els supòsits següents :  
a) Designació o elecció d'un càrrec públic.  
b) El personal que siga elegit per a un càrrec sindical, d'àmbit local o superior, podrà, així mateix, sol·licitar una excedència especial per tot el temps que dure el seu nomenament, amb reincorporació automàtica al seu lloc de treball una vegada que finalitze esta.  
  
  
Capítol IX. Drets sindicals  
  
Article 54. Drets sindicals  
Les persones que formen part de la representació unitària del personal tindran, entre altres, els drets i funcions següents, a més dels consignats en l'article 64 de l'Estatut dels Treballadors:  
a) Ser informats, prèviament, de totes les sancions imposades en la seua empresa per faltes greus i molt greus.  
b) Conéixer, trimestralment almenys, les estadístiques sobre l'índex d'absentisme i les seues causes, els accidents de treball i les malalties professionals i les seues conseqüències, els índexs de sinistres, els estudis periòdics o especials del medi ambient laboral i els mecanismes de prevenció que s'utilitzen.  
c) De vigilància en el compliment de les normes vigents en matèria laboral, de Seguretat Social i ocupació i també la resta dels pactes, condicions i usos de l'empresa en vigor, formularan, si és necessari, les accions legals pertinents davant de l'empresa i els organismes o tribunals competents.  
d) De vigilància i control de les condicions de seguretat i salut en l'exercici del treball en l'empresa, amb les particularitats que preveu en este sentit l'article 19 de l'Estatut dels Treballadors.  
Garanties dels representants del personal: A més de les garanties que preveuen els apartats a, b, c i d de l'article 68 de l'Estatut dels Treballadors, els/les representants del personal disposaran d'un crèdit d'hores mensuals retribuïdes per a l'exercici de les seues funcions de representació d'acord amb l'escala següent:  
  
D'1 a 25 treballadors/es 20 hores  
De 26 a 50 treballadors/es 25 hores  
De 51 a 100 treballadors/es 30 hores  
De 101 a 250 treballadors/es 35 hores  
De 251 en avant 40 hores  
  
La utilització del crèdit tindrà dedicació preferent amb l'única limitació de l'obligació de comunicar, prèviament amb una antelació mínima de 48 hores, per a preveure la seua substitució, quan s'iniciarà i quant durarà, excepte en situacions excepcionals.  
El crèdit d'hores mensuals retribuïdes pels representants i les representants podrà acumular-se en un o més representants. La dita acumulació haurà de ser comunicada a l'empresa amb l'antelació suficient.  
Així mateix, es facilitaran taulers d'anuncis perquè, sota la responsabilitat dels representants sindicals, es col·loquen aquells avisos i comunicacions que calga efectuar i es creguen pertinents. Els dits taulers es distribuiran en els punts i llocs visibles per a permetre que la informació arribe fàcilment al personal.  
Seccions sindicals: Les empreses respectaran els drets del personal a sindicar-se lliurement. Permetran que el personal afiliat a un sindicat puga realitzar reunions, arreplegar quotes i distribuir informació sindical fora de les hores de treball, sense pertorbar l'activitat normal.  
  
No podrà condicionar l'ocupació d'un lloc el fet que una persona estiga o no afiliada, o renuncie a la seua afiliació sindical, i tampoc se li podrà incomodar o perjudicar de cap altra manera a causa de la seua afiliació o activitat sindical.  
En les empreses hi haurà taulers d'anuncis en què els sindicats implantats podran inserir les seues comunicacions.  
Els sindicats o confederacions podran establir seccions sindicals en les empreses o agrupacions provincials (es considerarà que tenen esta consideració els qui figuren com a tals en els processos electorals).  
  
En les empreses amb 50 o més treballadors i en les quals no hi haja representació legal dels treballadors i treballadores, les organitzacions sindicals firmants d'este conveni disposaran d'un delegat o delegada sindical fins a la celebració d'eleccions sindicals, sempre que es tracte de personal en actiu de la respectiva empresa.  
La funció del delegat o delegada sindical serà la de defendre els interessos del sindicat o confederació a què representa i de la seua afiliació en l'empresa, i servir d'instrument de comunicació entre el seu sindicat o confederació i l'empresa, d'acord amb les funcions reflectides en la LOLS. A requeriment del delegat o delegada sindical, l'empresa descomptarà en la nòmina mensual del personal l'import de la quota sindical corresponent i amb l'autorització prèvia del personal.  
  
L'empresa i les organitzacions sindicals més representatives podran acordar sistemes que permeten la realització de les tasques sindicals en favor d'un determinat nombre de persones que pertanga a alguna de les organitzacions esmentades.  
Els delegats i delegades sindicals gaudiran dels mateixos drets i garanties que els representants del personal en els comités d'empresa o delegats i delegades de personal, d'acord amb el que establix la Llei Orgànica de Llibertat Sindical i en el present conveni.  
Assemblees: Els delegats i delegades de personal, comités d'empresa, seccions sindicals o el 20 per cent del total de la plantilla, en aquelles empreses de més de 50 persones, i el 30 per cent en les de menys de 50 persones, podran convocar reunions amb un mínim de 24 hores, amb la comunicació prèvia a l'empresa, dins d'hores de treball, amb un màxim anual per a la seua realització de 50 hores i un límit de deu hores mensuals que no es pot acumular de mes en mes. La comunicació expressarà l'orde del dia dels temes a tractar. En cap cas les dites hores seran retribuïdes, excepte acord amb l'empresa.  
Meses negociadores: Al personal que participe en les comissions paritària o negociadora del conveni li serà concedit permís retribuït, a fi de facilitar la seua labor negociadora i durant el transcurs de les avantdites negociacions.  
  
  
Capítol X. Règim disciplinari  
  
Article 55. Règim disciplinari  
El personal podrà ser sancionat per l'empresa, en virtut d'incompliments laborals, d'acord amb la graduació de faltes i sancions següents:  
  
a) Faltes lleus:  
1. El retard i negligència en el compliment de les seues funcions, així com la indeguda utilització dels locals, mitjans, materials o documents de l'empresa, llevat que per la seua manifesta gravetat puga ser considerada com a falta greu.  
2. La no-comunicació amb la deguda antelació de la falta d'assistència al treball per causa justificada, llevat que es prove la impossibilitat de fer-ho.  
3. De tres a cinc faltes repetides de puntualitat en un mes, a l'inici de la jornada, o l'abandonament del lloc de treball o del servici per breu temps, no superior a quinze minuts, sense causa justificada.  
4. La falta de netedat i neteja personal.  
5. No comunicar a l'empresa els canvis de domicili, residència, telèfon o situació familiar que puga afectar les obligacions tributàries o de la Seguretat Social.  
6. L'ús de telèfon mòbil personal per a assumptes privats en la seua jornada laboral, excepte casos d'urgència.  
7. No portar visible la targeta identificativa, o no portar l'uniforme reglamentari complet durant la seua jornada de treball.  
b) Faltes greus:  
1. El retard i negligència en el compliment de les seues funcions, així com la indeguda utilització dels locals, mitjans, materials o documents de l'empresa, de manifesta gravetat.  
2. La falta d'assistència al lloc de treball d'un a tres dies sense causa justificada, en un període de 30 dies, no comunicar-hi l'absència i no entregar el comunicat de baixa oficial dins de les 48 hores següents a la seua emissió, llevat que es prove la impossibilitat d'haver-ho fet.  
  
3. Les faltes repetides de puntualitat, no superiors a quinze minuts, a l'inici de la jornada, sense causa justificada durant més de cinc dies i menys de deu en un període de 30 dies.  
4. L'abandonament del lloc de treball sense causa justificada.  
5. L'incompliment o abandonament de les normes i mesures establides de seguretat i salut en el treball, excepte quan d'este puguen derivar-se riscos per a la salut i la integritat física, i en este cas serà tipificada com a falta molt greu.  
6. L'ús de temps, uniformes, materials o mitjans de l'empresa en qüestions alienes o en benefici propi.  
7. Fumar o consumir alcohol durant la prestació del servici.  
8. La falta del respecte degut a les persones usuàries, companys i companyes de treball de qualsevol categoria, així com a la família i acompanyants, i les d'abús d'autoritat, o a qualsevol altra persona que es relaciona amb l'empresa.   
9. No atendre, sense causa justificada, el telèfon mòbil o al'parell buscapersones facilitat per l'empresa durant la jornada de treball, excepte en cas que es tracte de guàrdies localitzades, que serà considerada falta molt greu.  
10. La reincidència en la comissió d'una falta lleu, encara que siga de diferent naturalesa, dins d'un període de 90 dies, sempre que es produïsca sanció per eixe motiu.  
c) Faltes molt greus:  
1. Donar a conéixer el procés patològic i la intimitat de la persona resident o usuària i qualsevol dada d'índole personal protegida per la legislació vigent.  
2. El frau, la deslleialtat la transgressió de la bona fe contractual i l'abús de confiança en les gestions encomanades.  
3. La falta d'assistència al treball no justificada durant més de tres dies en un període de trenta dies.  
4. Les faltes reiterades de puntualitat a l'inici de la jornada, no justificades, durant més de deu dies en un període de trenta dies o durant més de trenta dies durant un període de noranta dies.  
5. Els maltractaments de paraula, obra, psíquics o morals, infringits a les persones residents, usuaris o usuàries, companys i companyes de treball de qualsevol categoria, així com a la família i acompanyants, o a qualsevol altra persona que es relaciona amb l'empresa.  
6. Exigir, demanar, acceptar o obtindre beneficis econòmics o en espècie de les persones usuàries del centre o servici.  
7. Apropiar-se d'objectes, documents, material, etcètera, dels usuaris o usuàries, del centre, del servici o del personal.  
8. L'assetjament sexual i moral.  
9. Posar a una altra persona a realitzar els servicis sense autorització de l'empresa.  
10. La negligència en la preparació i/o administració de la medicació, o qualsevol altra negligència que repercutisca en la salut o la integritat de les persones usuàries del centre o servici.  
11. La competència deslleial, en el sentit de promoure, induir o suggerir a familiars el canvi de residència o servici, així com la derivació de les persones residents o usuàries al domicili del personal o de particulars i, igualment, fer públiques les dades personals i/o telèfons dels usuaris o usuàries, o familiars a persones alienes a la residència o servici.  
  
12. Realitzar treballs per compte propi o d'altri estant en situació d'incapacitat temporal, així com realitzar manipulacions o falsedats per a prolongar la dita incapacitat.  
13. Els actes i conductes, verbals o físiques, de naturalesa sexual ofensives cap a qualsevol persona de l'empresa. Seran de màxima gravetat quan s'exercisquen des de posicions de comandament o jerarquia cap a persones amb contracte no indefinit, o les represàlies contra les persones que hagen denunciat.  
14. La falta de disciplina en el treball.  
15. No atendre, sense causa justificada, el telèfon mòbil o l'aparell buscapersones facilitat per l'empresa durant les guàrdies localitzades.  
  
16. L'incompliment o abandonament de les normes i mesures establides de seguretat i salut en el treball, quan d'este puguen derivar-se riscos per a la salut i la integritat física.  
17. L'abús d'autoritat en l'exercici de funcions.  
18. La reincidència en una falta greu, en el període de 180 dies, encara que siga de distinta naturalesa, sempre que haja mediat sanció.  
19. Qualsevol altra conducta tipificada en l'article 54.2 de l'Estatut dels Treballadors.  
  
Sancions  
Les sancions que podran imposar-se, en funció de la qualificació de les faltes, seran les següents:  
Per faltes lleus:  
- Amonestació per escrit.  
- Suspensió de sou i faena fins a tres dies.  
Per faltes greus:  
- Amonestació per escrit.  
- Suspensió de sou i faena de 4 a 29 dies.  
Per faltes molt greus:  
- Amonestació per escrit.  
- Suspensió de sou i faena de 30 a 90 dies.  
- Acomiadament.  
L'empresa, atenent les circumstàncies concurrents, podrà imposar una sanció menor a la prevista en la graduació de sancions regulada en el present article.  
  
Article 56. Tramitació i prescripció  
Les sancions es comunicaran motivadament i per escrit a l'interessat per al seu coneixement i efectes, i es donarà notificació a la representació unitària del personal en les greus i molt greus.  
Per a la imposició de sancions per faltes greus i molt greus, el personal afectat tindrà dret a formular al·legacions per escrit en un termini de cinc dies naturals.  
És absolutament indispensable la tramitació d'expedient contradictori per a la imposició de les sancions, siga quina siga la seua gravetat, quan es tracte de les persones pertanyents a la representació unitària o sindical del personal, tant si es troben en actiu dels seus càrrecs sindicals com si encara es troben en període reglamentari de garanties.  
Les faltes lleus prescriuran al cap de deu dies, les greus als vint i les molt greus als sixanta, a partir de la data en la qual es té coneixement, i, en tot cas, als sis mesos d'haver-se comés.  
  
Article 57. Infraccions de l'empresa  
Són infraccions laborals de l'empresa les accions o omissions contràries a les disposicions legals en matèria de treball, al conveni col·lectiu i a la resta de normes que els siguen aplicables. Se sancionarà l'obstaculització a l'exercici de les llibertats públiques i dels drets fonamentals. Així com l'incompliment o abandonament de les normes o mesures establides en matèria de seguretat i salut laboral.  
Es tramitaran d'acord amb la normativa vigent.  
  
  
Capítol XI. Plans d'igualtat  
  
Article 58. Igualtat d'oportunitats i no-discriminació  
Les organitzacions firmants del conveni, tant sindicals com empresarials, consideren que és necessari establir un marc normatiu general d'intervenció en l'àmbit sectorial, per a garantir que el dret fonamental a la igualtat de tracte i oportunitats en les empreses siga real i efectiu. Per això, i tenint present el paper del sector compromés i avançat en el desenrotllament de polítiques d'igualtat acorden els següents objectius sectorials generals:  
a) Establir directrius quant a l'elaboració, estructura i procediment dels plans d'igualtat a fi d'aconseguir una gestió òptima dels recursos humans que evite discriminacions i puga oferir igualtat d'oportunitats reals, que es basarà en un permanent recurs al diàleg social.  
  
b) Atribuir a la comissió paritària les funcions i tasques d'una comissió sectorial d'igualtat les competències de la qual s'assenyalen en l'article 64 del present conveni als efectes que puga desenrotllar un treball efectiu en matèria d'igualtat de tracte i oportunitats en el treball.  
  
  
Article 59. Plans d'Igualtat  
De conformitat amb el que disposa la Llei Orgànica 3/2007, les empreses estan obligades a respectar la igualtat de tracte i d'oportunitats en l'àmbit laboral, i amb esta finalitat hauran d'adoptar mesures dirigides a evitar qualsevol tipus de discriminació laboral entre dones i hòmens, mesures que hauran de negociar, i si és el cas acordar, amb la representació legal del personal en la manera que determine la legislació laboral.  
En les empreses de més de 250 persones treballadores, tinguen un o més centres de treball, les mesures d'igualtat a què es referix el paràgraf anterior hauran de dirigir-se a l'elaboració i aplicació d'un pla d'igualtat.  
Les empreses també elaboraran i aplicaran un pla d'igualtat, amb la negociació prèvia o la consulta, si és el cas, amb la representació legal del personal, quan l'autoritat laboral haja acordat en un procediment sancionador la substitució de les sancions accessòries per l'elaboració i aplicació del dit pla, en els termes que es fixen en l'acord mencionat.  
  
L'elaboració i implantació de plans d'igualtat serà voluntària per a les altres empreses, amb la consulta prèvia a la representació legal del personal.  
Als efectes d'allò que s'ha regulat en el present conveni respecte als plans d'igualtat i als diagnòstics de situació, haurà de tindre's en compte allò que s'ha assenyalat en l'article 5 de la Llei Orgànica 3/2007, segons el qual no constituirà discriminació en l'accés al lloc de treball, incloent-hi la formació necessària, una diferència de tracte basada en una característica relacionada amb el sexe quan, a causa de la naturalesa de les activitats professionals concretes o al context en què es duguen a terme, la dita característica constituïsca un requisit professional essencial i determinant, sempre que l'objectiu siga legítim i el requisit proporcionat.  
Igualment, la Llei Orgànica 3/2007 haurà de ser interpretada sempre en termes raonables tenint en compte que les plantilles de les empreses són producte d'una decantació natural en el temps que obeïxen a uns antecedents connectats amb els del mateix mercat de treball i l'ocupació i una menor participació històrica de les dones en les tasques de producció. De tot això no es deriven necessàriament supòsits de discriminació laboral, ja que les possibles diferències existents respecte a la quantificació de sexes en la plantilla poden estar d'alguna manera motivades per les raons mencionades abans. Això no obsta perquè les decisions empresarials cap al futur s'acomoden als termes previstos en la llei, de manera que les decisions empresarials no sols no afavorisquen cap discriminació sinó que, al contrari, procuren i faciliten la plena incorporació de la dona i de l'home a totes les tasques o llocs de treball existents en les estructures del sector d'atenció a la dependència i desenrotllament de la promoció de l'autonomia personal.  
  
Amb esta finalitat, el present conveni recull a continuació una sèrie de directrius i regles en relació amb els plans d'igualtat i els diagnòstics de situació que podran seguir les empreses de més de 250 persones treballadores incloses dins del seu àmbit d'aplicació i la finalitat de les quals és facilitar a estes últimes l'aplicació i implantació de la Llei Orgànica 3/2007.  
  
Article 60. Conceptes dels plans d'igualtat  
Com establix la Llei Orgànica 3/2007, els plans d'igualtat de les empreses són un conjunt ordenat de mesures, adoptats després de realitzar un diagnòstic de situació, tendents a aconseguir en l'empresa la igualtat de tracte i oportunitats entre dones i hòmens i eliminar la discriminació per raó de sexe.  
Els plans d'igualtat fixaran els concrets objectius d'igualtat a aconseguir, les estratègies i pràctiques a adoptar per a la seua consecució, així com l'establiment de sistemes eficaços de seguiment i avaluació dels objectius fixats.  
  
Article 61. Diagnòstic de situació  
Prèviament a la fixació dels objectius d'igualtat que si és el cas hagen d'aconseguir-se, les empreses realitzaran un diagnòstic de situació la finalitat del qual serà obtindre dades desagregades per sexes en relació amb les condicions de treball, i amb especial referència a matèries com ara l'accés a l'ocupació, la formació, la classificació i promoció professional, les condicions retributives i d'ordenació de la jornada, de conciliació de la vida laboral, familiar i personal, etc. Tot això a l'efecte de constatar, si n'hi ha, l'existència de situacions de desigualtat de tracte o oportunitats entre hòmens i dones faltades d'una justificació objectiva i raonable, o situacions de discriminació per raó de sexe que suposen la necessitat de fixar els dits objectius.  
De tot això les empreses donaran compte per escrit a la representació unitària o sindical del personal, i esta podrà emetre el corresponent informe si així ho considera adequat.  
El diagnòstic de situació haurà de proporcionar dades desagregades per sexes en relació, entre altres, amb algunes de les qüestions següents:  
  
a) Distribució de la plantilla en relació amb edats, antiguitat, departament, nivell jeràrquic, grups professionals i nivell de formació.  
  
b) Distribució de la plantilla en relació amb tipus de contractes.  
c) Distribució de la plantilla en relació amb grups professionals i salaris.  
d) Distribució de la plantilla en relació amb ordenació de la jornada, hores anuals de treball, règim de torns i mesures de conciliació de la vida familiar i laboral.  
e) Distribució de la plantilla en relació amb la representació sindical.  
f ) Ingressos i cessaments produïts en l'últim any en què s'especifique grup professional, edat i tipus de contracte.  
g) Nivells d'absentisme en què s'especifiquen causes i es desglossen les corresponents a permisos, incapacitats o altres.  
h) Excedències de l'últim any i els motius.  
i) Promocions de l'últim any en què s'especifique el grup professional i els llocs als quals s'ha promocionat, així com promocions vinculades a mobilitat geogràfica.  
j) Hores de formació l'últim any i tipus d'accions formatives.  
Igualment hauran de diagnosticar-se: els criteris i canals d'informació i/o comunicació utilitzats en els processos de selecció, formació i promoció, els mètodes utilitzats per a la descripció de perfils professionals i llocs de treball, el llenguatge i contingut de les ofertes d'ocupació i dels formularis de sol·licitud per a participar en processos de selecció, formació i promoció.  
  
Article 62. Objectius dels plans d'igualtat  
Una vegada realitzat el diagnòstic de situació, podran establir-se els objectius concrets a aconseguir basant-se en les dades obtingudes i que podran consistir en l'establiment de mesures d'acció positiva en aquelles qüestions en què s'haja constatat l'existència de situacions de desigualtat entre dones i hòmens sense justificació objectiva, així com en l'establiment de mesures generals per a l'aplicació efectiva del principi d'igualtat de tracte i no-discriminació.  
  
Estos objectius, que inclouran les estratègies i pràctiques per a la seua consecució, aniran destinats preferentment a les àrees d'accés a l'ocupació, formació, classificació i promoció professional, condicions retributives i de jornada, conciliació de la vida familiar, etc., i, entre altres, podran consistir en:  
a) Promoure processos de selecció i promoció en igualtat que eviten la segregació vertical i horitzontal i la utilització del llenguatge sexista. Amb això es pretendrà assegurar procediments de selecció transparent per a l'ingrés en l'empresa per mitjà de la redacció i difusió no discriminatòria de les ofertes d'ocupació i l'establiment de proves objectives i adequades als requeriments del lloc oferit, relacionades exclusivament amb la valoració d'aptituds i capacitats individuals.  
  
b) Promoure la inclusió de dones en llocs que impliquen comandament i/o responsabilitat.  
c) Establir programes específics per a la selecció i promoció de dones en llocs en què estan subrepresentades.  
d) Revisar la incidència de les formes de contractació en el col·lectiu de treballadores en relació amb el de treballadors i adoptar mesures correctores si és el cas.  
e) Garantir l'accés en igualtat d'hòmens i dones a la formació, tant interna com externa, a fi de garantir la permanència en l'ocupació de les dones, desenrotllant el seu nivell formatiu i la seua adaptabilitat als requisits de la demanda d'ocupació.  
f) Informació específica a les dones dels cursos de formació per a llocs que tradicionalment hagen estat ocupats per hòmens.  
g) Realitzar cursos específics sobre igualtat d'oportunitats.  
h) Revisar els complements que componen el salari per a verificar que no contenen una discriminació sobre les treballadores.  
i) Promoure processos i establir terminis per a corregir les possibles diferències salarials existents entre hòmens i dones.  
j) Aconseguir una major i millor conciliació de la vida familiar i laboral d'hòmens i dones per mitjà de campanyes de sensibilització, difusió dels permisos i excedències legals existents, etc.  
k) Establir mesures per a detectar i corregir possibles riscos per a la salut de les treballadores, en especial de les dones embarassades, així com accions contra els possibles casos d'assetjament moral, sexual i per raó de sexe.  
  
Article 63. Competències de les empreses i la representació del personal en l'elaboració dels plans d'igualtat i règim transitori  
  
Serà competència de l'empresa realitzar el diagnòstic de situació. La documentació que es desprenga del dit diagnòstic serà facilitada a la representació unitària o sindical del personal.  
Una vegada realitzat el diagnòstic de situació, les empreses afectades per les presents disposicions hauran de negociar amb la representació unitària o sindical del personal el corresponent pla d'igualtat sense que això prejutge el resultat de la negociació, ja que tant el contingut del pla com les mesures que si és el cas hagen d'adoptar-se dependran sempre del diagnòstic previ i del fet que hagen sigut constatades en l'empresa situacions de desigualtat de tracte.  
Una vegada implantat el pla d'igualtat en l'empresa s'informarà la representació unitària o sindical del personal amb caràcter anual sobre la seua evolució, i esta última podrà emetre un informe si així ho considera oportú.  
Les empreses disposaran d'un termini coincident amb la vigència del present conveni col·lectiu a l'efecte d'aplicar el que disposen els articles anteriors respecte dels diagnòstics de situació i els plans d'igualtat.  
Article 64. La Comissió Sectorial per la Igualtat d'Oportunitats  
  
La comissió paritària assumirà les funcions i tasques d'una comissió sectorial per la igualtat d'oportunitats entre els firmants del present conveni, a fi d'abordar els compromisos assumits en el present capítol, amb les competències següents:  
- Entendre en termes de consulta sobre els dubtes d'interpretació i/o aplicació que puga sorgir en les empreses en relació amb les disposicions sobre plans d'igualtat establides en els articles anteriors.  
  
- Seguiment de l'evolució dels plans d'igualtat acordats en les empreses del sector.  
- Possibilitat d'elaborar dictàmens tècnics sobre aspectes relacionats amb la igualtat de tracte i oportunitats entre dones i hòmens en el treball a sol·licitud de les parts.  
- Si així es pacta en el si d'esta, podrà elaborar un estudi específic en relació amb la igualtat d'oportunitats en el sector i, en concret, una avaluació de la situació laboral i d'ocupació de les dones, a realitzar a través d'una enquesta sectorial d'aplicació del conveni i per a la qual cosa serà necessari que les dades es presenten en esta última, desagregades per gènere.  
- Basant-se en les conclusions obtingudes, s'examinarà novament amb l'organisme públic competent un possible conveni de col·laboració concret, així com la possibilitat d'elaborar un codi de bones pràctiques en matèria d'igualtat de tracte i oportunitats en les empreses del sector.  
  
- El resultat de la posada en comú d'estos informes i les seues conclusions constituirà la memòria anual sobre igualtat d'oportunitats del sector.  
  
  
Capítol XII. Solució extrajudicial de conflictes  
  
Article 65. Adhesió a l'Acord sobre Solució Extrajudicial de Conflictes Laborals a la Comunitat Valenciana  
Les organitzacions sindicals, Federació de Sanitat i sectors sociosanitaris de Comissions Obreres del País Valencià (FSS - CCOO - PV) i Federació de Servicis Públics de la Unió General de Treballadors del País Valencià (FSP - UGT - PV), d'una part, i les organitzacions empresarials, Associació Empresarial de Residències i Servicis a Persones Dependents de la Comunitat Valenciana (AERTE) i Associació de Residències i Servicis d'Atenció als Majors, de la Comunitat Valenciana-Sector Solidari- (LARES), d'una altra, s'adherixen íntegrament i sense cap condicionament a l'acord sobre solució extrajudicial de conflictes laborals a la Comunitat Valenciana, així com a qualsevol acord que respecte d'això el substituïsca en el futur.  
  
  
  
Disposició transitòria primera  
  
La comissió paritària serà l'encarregada d'adequar i adoptar els acords a què arribe el grup de treball format en la disposició transitòria tercera del VI Conveni Marc Estatal de Servicis d'Atenció a les Persones Dependents i Desenrotllament de la Promoció de l'Autonomia Personal, als efectes de:  
Actualitzar l'article 11 del present conveni, que fa referència a la classificació professional.  
Actualitzar els annexos II i III del present conveni, referits a les assimilacions de categories i funcions.  
ANNEX II. Assimilacions  
  
Es descriuen a continuació diverses categories professionals que, als efectes econòmics, quedaran assimilades als grups següents:  
  
Grup A  
- Direcció mèdica.  
- Direcció administrativa.  
- Metges/esses especialistes.  
- Subdirecció mèdica.  
- Subdirecció administrativa.  
- Farmacèutic/a.  
- Advocat/ada.  
- Economista.  
- Arquitecte/a.  
- Biòleg/òloga.  
- Auditor/a.  
- Odontòleg/òloga.  
- Psicòleg/òloga.  
- Sociòleg/òloga.   
  
Grup B   
- Cap de secció.  
- Cap de compres.  
- Cap de taller.  
- Cap de magatzem, economat, bugaderia, rober, planxa.  
- Cap de bar, restaurant.  
- Practicant.  
- Dietista.  
- Responsable coordinació.  
- Cap d'administració  
- Cap de manteniment.  
  
Grup C  
- Gravador/a de dades.  
- Oficial d'oficis diversos. (electricista, llanterner/a, paleta, pintor/a).  
- Comptable.  
- Conductor/a d'ambulància.  
- Conductor/a.  
- Animador/a.  
- Auxiliar d'infermeria.  
- Auxiliar de sanatori.  
- Ajudant de coordinació.  
- Auxiliar instal·lador.  
- Conserge.   
- Porter/a, vigilant/a.  
  
Grup D  
Mosso/a de servicis diversos.  
  
  
Annex III. Funcions  
  
Sense perjuí del que disposa la disposició transitòria primera, el personal afectat pel present conveni es classifica en funció d'allò que s'ha regulat en l'article 11 del conveni. Formen part dels grups professionals les següents categories que es descriuen i les funcions que, a títol orientatiu, han de desenrotllar cada una d'estes.  
  
Grup A  
  
Subdirector/a  
Actuarà sota la dependència directa del director o directora del centre.  
Assumirà en absència del director o directora les funcions següents:  
  
- Coordinar els equips de treball.  
- Responsable del bon funcionament del centre.  
- Realitzar i/o supervisar els torns i plantilles de personal.  
- Vetlar pel benestar dels residents del centre.  
- Coordinar i gestionar les compres de subministraments.  
- Prendre les decisions administratives necessàries.  
En general, totes aquelles activitats no especificades anteriorment que li siguen demanades i que tinguen relació amb la direcció del centre  
  
  
Metge/essa especialista (geriatre, rehabilitador/a, etc.)  
- Realitzar el reconeixement mèdic als nous residents i omplir la corresponent història mèdica i els certificats professionals, en què constaran les indicacions de tipus de vida més en consonància, la rehabilitació necessària i el tractament que s'ha de seguir, si cal.  
- Atendre les necessitats assistencials dels residents. Fer els exàmens mèdics, diagnòstics, prescriure els tractaments més adequats, en cada cas, per a dur a terme les teràpies preventives, assistencials i de rehabilitació dels diagnòstics clínics i funcionals dels residents.  
  
- Informar els familiars sobre l'estat de salut del resident.  
- Dirigir el programa de mobilització i rehabilitació dels residents, fixant en equip els programes a desenrotllar de manera individual i en grup. Realitzar el seguiment i avaluar els programes, conjuntament, amb l'equip format per totes les persones que hi intervenen.  
  
- Assistir el personal destinat en el centre en els casos de necessitat i d'urgència.  
- Com a màxim responsable del seu departament mèdic, en cas que el centre no puga tractar degudament els residents, derivar-los a un centre hospitalari o de salut.  
- Participar en la Comissió de Supervisió i Seguiment dels Residents pel que fa a les necessitats assistencials i de la vida diària dels residents que realitzaran en col·laboració amb el director, el treballador social, el psicòleg, i altres professionals, d'acord amb la situació física dels residents, els objectius a aconseguir i les característiques del centre.  
  
- Programar i supervisar els menús i les dietes alimentàries dels residents.  
- Supervisar el treball del personal sanitari.  
- Supervisar l'estat sanitari de les dependències del centre.  
- En general, totes aquelles activitats no especificades que se li demanen, d'acord amb la seua titulació i professió.  
  
Psicòleg/òloga  
És l'especialista en l'estudi de la conducta humana, observa el desenrotllament humà i la seua evolució intel·lectual, emotiva i social.  
Igualment, realitza un treball de prevenció d'alteracions psíquiques i problemes de socialització aplicant teràpies tant individuals com de grup a aquelles persones que presenten problemes psicològics d'origen divers.  
Funcions:  
- Realitzar els tractaments psicoterapèutics, tant individuals com de grup a tots els residents.  
- Seguiment i avaluació de l'aplicació del tractament que es realitze.  
  
- Dirigir amb l'equip interdisciplinari l'elaboració de les valoracions psicològiques i l'atenció que necessiten els residents.  
- Realitzar el programa d'estimulació cognitiva.   
- Fomentar la integració i participació dels residents en la vida del centre i en l'entorn.  
- Docència i accions formatives relacionades amb l'àmbit de la psicologia.  
  
Altres titulats/ades superiors  
Totes aquelles activitats que se'ls demanen d'acord amb la seua titulació i professió.  
  
  
Grup B  
  
Supervisor/a  
Exercir la responsabilitat de la supervisió del personal a càrrec seu, distribuir les activitats i torns de les persones que té assignades i vigilar també el bon ús i economia dels materials, utillatge, ferramentes i maquinària a càrrec seu, procedir al recompte i inventari d'estos.  
  
Funcions.  
- Exercir la responsabilitat de l'organització diària del treball dels professionals a càrrec seu.  
- Mantindre relacions i contactes operatius amb l'equip d'atenció primària i especialitzada.  
- Mantindre relacions i contactes amb farmàcies i proveïdors de material sanitari, i proposar les comandes que considere necessàries.  
- Coordinar i atendre totes les activitats encaminades a cobrir les necessitats dels residents en l'aspecte sanitari.  
- Coordinar i supervisar els plans de cures d'infermeria amb els objectius de l'àrea.  
- Comunicar al seu immediat superior les incidències o anomalies observades en el desenrotllament de les seues funcions.  
- Aquelles altres que li corresponguen com a membre de l'àrea social i sanitària i que tinguen relació amb les seues funcions professionals.  
  
Infermer/a  
- Vigilar i atendre els residents, les seues necessitats generals humanes i sanitàries, especialment en el moment en què estos necessiten dels seus servicis.  
- Preparar i administrar els medicaments segons prescripcions facultatives, específicament els tractaments.  
- Prendre la pressió sanguínia, el pols i la temperatura.  
- Col·laborar amb els metges preparant el material i medicaments que hagen de ser utilitzats.  
- Ordenar les històries clíniques, anotar les dades relacionades amb la seua funció que hagen de figurar en les històries clíniques.  
- Atendre el resident enllitat per malaltia, efectuant els canvis posturals prescrits, controlant el servici de menjars als malalts i subministrant directament el menjar a aquells pacients l'alimentació dels quals requerisca instrumentalització (sonda nasogàstrica, sonda gàstrica, etc.).  
  
- Controlar la higiene personal dels residents i també els medicaments i aliments que estos tenen en les habitacions.  
- Atendre les necessitats sanitàries que tinga el personal que treballa en el centre i siguen de la seua competència.  
- Col·laborar amb els/les fisioterapeutes en les activitats, el nivell de qualificació de les quals siga compatible amb la seua titulació d'ATS/DUE quan les seues funcions específiques ho permeten.  
- Realitzar les comandes de farmàcia, analítica i radiologia en aquells centres on no hi haja especialista.  
- Vigilar i controlar l'execució de les activitats de tipus físic prescrita pel metge, observant les incidències que puguen presentar-se durant la seua realització.  
- En general, totes aquelles activitats no especificades anteriorment que li siguen demanades i que tinguen relació amb l'anterior.  
  
Treballador/a social  
- Planificar i organitzar el treball social del centre per mitjà d'una adequada programació d'objectius i racionalització del treball. Col·laborar i realitzar aquells estudis encaminats a investigar els aspectes socials relatius als residents.  
- Executar les activitats administratives i realitzar els informes socials dels residents i els que li siguen demanats per la direcció del centre, facilitar informació sobre els recursos propis, aliens i efectuar la valoració de la seua situació personal, familiar i social.  
- Realitzar els tractaments socials per mitjà del servici social de cada cas, i de grup a tots els residents.  
- Fomentar la integració i participació dels residents en la vida del centre i del seu entorn.  
- Participar en la preparació i posada en marxa de programes d'adaptació dels residents al centre.  
- Coordinar els grups de treball i les activitats d'animació sociocultural.  
- Participar en la comissió tècnica.  
- Realitzar les gestions necessàries per a la resolució de problemes socials que afecten els residents, principalment amb les entitats i institucions locals.  
- Participar, amb l'equip multiprofessional o departament mèdic, en l'elaboració de les orientacions o de l'atenció que necessiten els residents.  
- Participar en l'assignació i canvi d'habitacions i taules del menjador amb el departament d'infermeria i la direcció.  
- Visitar els residents malalts.  
- En general, totes aquelles activitats no especificades anteriorment que li siguen demanades i que tinguen relació amb l'anterior.  
  
Fisioterapeuta  
- Realitzar els tractaments i la tècnica rehabilitadora que es prescriguen.  
- Participar, quan se li demane, en l'equip multiprofessional del centre per a la realització de proves o valoracions relacionades amb la seua especialitat professional.  
- Fer el seguiment i l'avaluació de l'aplicació del tractament que realitze.  
- Conéixer, avaluar i informar i canviar, si és el cas, l'aplicació del tractament de la seua especialitat, quan siga el cas, per mitjà de la utilització de recursos aliens.   
- Conéixer els recursos propis de la seua especialitat en l'àmbit territorial.  
- Participar en juntes i sessions de treballs que es convoquen en el centre.  
- Col·laborar en les matèries de la seua competència en els programes que es realitzen de formació i informació a les famílies dels residents i institucions.  
- Assessorar els professionals que ho necessiten sobre pautes de mobilitzacions i els tractaments en què tinguen incidència les tècniques fisioterapèutiques.  
- Assistir a les sessions que es facen en els centres per a la revisió, el seguiment i l'avaluació de tractaments.  
- En general, en totes aquelles activitats no especificades anteriorment que li siguen demanades i que tinguen relació amb l'anterior.  
  
Governant/a  
- Organitzar, distribuir i coordinar els servicis de menjador o rerecuina, bugaderia, llenceria i neteja.  
- Supervisar l'activitat del personal a càrrec seu, distribuir les activitats i els torns de les persones que té assignades i vigilar també el bon ús i l'economia dels materials, l'utillatge, les ferramentes i la maquinària a càrrec seu; procedir al recompte i inventari d'estos.  
- En coordinació amb el departament de cuina, es responsabilitzarà de la bona marxa del servici de menjador, la distribució de menjars, el control de règims, els servicis especials, el muntatge, la neteja i la retirada del servici.  
- Tindre coneixement del nombre de servicis diaris realitzats en el departament.  
- En coordinació amb el personal d'infermeria i comptant amb el personal que té adscrit, portar el control del bon estat dels aliments que els residents tinguen en les habitacions.  
- En els centres, col·laborar en la confecció dels menús dels menjars que es realitzen per mitjà de concerts amb tercers, supervisar les condicions sanitàries de les dependències i dels aliments servits.  
- Vigilar el compliment de la labor professional del personal a càrrec seu, així com de la seua higiene i uniformitat.  
- Supervisar, quan hi haja contracte de neteja, el bon funcionament dels servicis contractats.  
- Si per necessitats peremptòries o imprevisibles, la normal activitat del centre ho requerix, col·laborar en les activitats pròpies del personal a les seues ordes.  
  
Terapeuta ocupacional  
- Participar en el pla general d'activitats del centre.  
- Realitzar activitats auxiliars de psicomotricitat, llenguatge, dinàmiques i rehabilitació personal i social als residents.  
- Col·laborar en el seguiment o l'avaluació del procés recuperador o assistencial dels residents del centre.  
- Participar en les àrees d'oci i temps lliure dels residents del centre.  
  
- Col·laborar en les matèries de la seua competència en els programes que es realitzen de formació i informació a les famílies dels residents a les institucions.  
- En general, totes aquelles activitats no especificades anteriorment que li siguen sol·licitades i que tinguen relació amb l'anterior.  
Grup C  
  
TASOC  
- Conéixer, proposar i fer operatius els processos d'intervenció cultural en els seus vessants de gestió i educativa.  
- Establir relacions entre els àmbits cultural i educatiu amb els processos socials i econòmics.  
- Accedir a les fonts d'informació i procediments per a obtindre recursos necessaris i posar en marxa processos culturals.  
- Coordinació amb professionals de diversa qualificació a l'hora de dissenyar i implementar estratègies d'intervenció cultural.  
- Execució i pressupostació de projectes i programes diversos, així com realització dels informes i avaluacions pertinents.  
- Realització de programes i projectes específics.  
- Fomentar el desenrotllament integral dels residents per mitjà de l'acció ludicoeducativa.  
- Desenrotllar i executar les diverses tècniques d'animació, individuals i/o grupals, que impliquen els residents en l'ocupació del seu temps lliure i promoure així la seua integració i desenrotllament grupal.  
- Motivar els residents davant de la importància de la seua participació per a aconseguir la seua integració i relació positiva amb l'entorn.  
- Responsabilitat davant de qualsevol incidència que sorgisca, en qualsevol tipus de labor pròpia o dels animadors socioculturals.  
- Reunions periòdiques amb la resta de l'equip, així com amb els responsables dels diferents centres on es realitze la labor d'animació sociocultural.  
- Coordinació del voluntariat i alumnes en pràctiques d'animació sociocultural.  
- Docència, xarrades i ponències que tinguen relació amb esta categoria professional.  
- Participar en el pla general d'activitats i en els pressupostos dels diferents centres.  
- Coordinar els grups de treball, les activitats i els pressupostos d'animació sociocultural.  
- Comunicar a l'immediat superior les incidències o anomalies observades en el desenrotllament de les seues funcions.  
- En general, totes aquelles activitats no especificades anteriorment i que tinguen relació amb l'anterior.  
  
Oficial de manteniment  
- Responsabilitzar-se directament de l'explotació i el manteniment de totes les instal·lacions del centre; programar el treball a realitzar, realitzar directament i ordenar la seua execució als auxiliars i ajudants de servicis tècnics.  
- Controlar les visites i el treball realitzat per les firmes contractades per al manteniment d'aquelles instal·lacions on estiga establit.  
  
- Realitzar les operacions reglamentàries definides en els reglaments de les instal·lacions o en les instruccions tècniques que les desenrotllen, i que els valors corresponents dels diferents paràmetres es mantinguen dins dels límits exigits a estos.  
- Elaborar plans de manteniment d'aquells oficis que específicament no es definixen legalment.  
- Guardar i custodiar els llibres de manteniment, el manual d'instruccions, el llibre de visites establides en la legislació vigent o els que en un futur puguen establir-se. Anotar les operacions que es realitzen en les instal·lacions i revisar les que execute personal de firmes alienes al centre.  
- Ocupar-se del manteniment de la sala de màquines, les instal·lacions, els quadros elèctrics, els transformadors, el taller i aquells materials que no siguen de la seua propietat.  
- Tindre control del muntatge, funcionament i desmuntatge d'estrades, escenaris, seients, projector de cine, altaveus, etc., que siguen necessaris per al desenrotllament normal d'activitats del centre.  
- Realitzar totes les funcions que tinguen assenyalades els oficials dels servicis tècnics i, com a encarregat d'este departament, responsabilitzar-se directament dels treballs efectuats i de la seua distribució, de la realització i el compliment de les ordes que li done l'empresa, i de rebre els comunicats d'avaries dels respectius caps de secció.  
- Tindre en compte que el personal a càrrec seu complisca amb regularitat la seua activitat professional i comunicar a la direcció les faltes que detecte.  
- En l'exercici del seu càrrec, donar les màximes facilitats per a l'obtenció d'una perfecta formació professional.  
  
Oficial administratiu  
És la treballadora o el treballador, que actua a les ordes de la direcció del centre i té a càrrec seu un servici determinat dins del qual, amb iniciativa i responsabilitat, amb o sense un altre personal a les seues ordes, realitza treballs que exigixen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de manera manual o mecanitzada.  
- Es consideren inclosos en esta categoria els caixers de cobraments i pagaments sense firma, que perceben un plus de crebant de moneda.  
- En general, totes aquelles activitats no especificades anteriorment que li siguen sol·licitades i que tinguen relació amb l'anterior.  
  
Conductor/a  
- Hauran de realitzar els treballs propis de la seua especialitat en relació amb els vehicles automòbils al servici dels centres i hauran d'executar les reparacions que no requerisquen elements de taller.  
  
Gericultor/a  
És el personal que, sota la dependència de la direcció del centre o de la persona que es determine, té com a funció principal la d'assistir i cuidar els residents en les activitats de la vida diària que no puguen realitzar per si mateixos i efectuar aquells treballs encaminats a la seua atenció personal i del seu entorn.  
Guardarà absolut silenci sobre els processos patològics que patisquen els residents, així com qualsevol assumpte referent a la seua intimitat, i sempre actuarà en coordinació i sota la responsabilitat dels professionals dels quals depenguen directament.  
Entre altres, les seues funcions són:  
- Higiene personal dels residents.  
- Segons el pla funcional dels centres, ha d'efectuar la neteja i el manteniment dels utensilis dels residents, fer els llits, col·laborar a mantindre ordenades les habitacions, arreplegar la roba, portar-la a la bugaderia i encarregar-se de la roba personal dels residents.  
- Donar de menjar a aquells residents que no ho puguen fer per si mateixos. En este sentit, s'ocuparà igualment de la recepció, distribució i arreplega dels menjars als residents.  
- Realitzar els canvis de postura i aquells servicis auxiliars que d'acord amb la seua preparació tècnica li siguen encomanats.  
- Comunicar les incidències que es produïsquen sobre la salut dels residents.  
- Netejar i preparar el mobiliari, el materials i els aparells de farmaciola.  
- Acompanyar els residents en les eixides que hagen de realitzar, ja siguen per a cites mèdiques, excursions, gestions, etc.  
- Col·laborar amb l'equip de professionals per mitjà de la realització de tasques elementals que complementen els servicis especialitzats d'aquells, amb vista a proporcionar l'autonomia personal dels residents i la seua inserció en la vida social.  
- Atendre, sempre dins de les pautes que marquen la direcció i el pla funcional, els familiars dels residents i col·laborar a la integració d'estos en la vida del centre.  
- En totes les relacions o activitats amb els residents, procurar complementar el treball assistencial, educatiu i formatiu que reben dels professionals respectius.  
- En absència de l'ATS/DE, podrà fer la prova de glucosa, utilitzar la via subcutània per a administrar insulina i heparina als residents, sempre que la dosi i el seguiment del tractament siga realitzat per personal mèdic o d'infermeria.  
- En general, totes aquelles activitats que li siguen encomanades i sempre que estiguen incloses en l'exercici de la seua professió i preparació tècnica, encara que no s'hagen especificat abans.  
  
Cuiner/a  
- Com a responsable del departament, s'ocuparà de l'organització, distribució i coordinació de tot el personal adscrit a la cuina, així com de l'elaboració i condimentació dels menjars, amb subjecció al menú i als règims alimentaris que proposarà per a la seua aprovació a la direcció del centre i supervisió del departament mèdic.  
- Supervisar els servicis ordinaris, especials i extraordinaris, que es comuniquen diàriament.  
- Disposar el muntatge dels carros amb els menús elaborats entre el personal de cuina.  
Vigilar l'emmagatzematge i control dels aliments, mirant de subministrar els articles de la cuina al magatzem, vigilant el seu estat. S'encarregarà de traure els aliments del magatzem a mesura que es necessite per a la confecció dels diferents servicis a realitzar.  
- Fer el recompte de les existències amb els administradors dels centres, comunicar a la direcció les faltes que veja i tindre en compte que el personal a càrrec seu complisca la seua activitat professional, vigilar també la seua higiene i la seua uniformitat.  
- Supervisar el manteniment, en perfectes condicions de neteja i funcionament, de la maquinària i els utensilis propis del departament, com ara safates, forns, fregidora, extractors, filtres, talladores, olles, etc.  
  
- Realitzar totes aquelles funcions que, sense especificar, estiguen en consonància amb el seu lloc de treball i qualificació professional.  
  
Jardiner/a  
- Arreglament, conservació i manteniment dels jardins i horts de la institució, neteja de la urbanització i vigilància d'exteriors durant el dia.  
  
  
Auxiliar de manteniment  
- Realitza, directament o amb l'ajuda dels ajudants, les operacions d'explotació i manteniment del centre, les seues instal·lacions i exteriors; fa el muntatge, l'ajust i la posada a punt de qualsevol tipus d'instal·lacions de mesura, regulació i control simple o automàtic de temperatura, previsions de cabals, de poder calorífic, de nivells analitzadors d'aigua i semblants, etc. Així mateix, realitzarà les funcions següents:  
  
- Treballs d'obra, pintura, fusteria, etc., necessaris per a el manteniment de les instal·lacions o de l'edifici.  
- Comprovacions periòdiques en les màquines o instal·lacions marcades en els reglaments i instruccions tècniques d'estos perquè els valors definitius en aquells es troben dins dels límits permesos.  
  
- Neteja de les sales de màquines, instal·lacions, quadros elèctrics, transformadors, taller, etc.  
- Muntatge de tarimes, estrades, escenaris, seients, posada en funcionament d'altaveus, equips de música, projecció, etc., per al normal desenrotllament de les activitats del centre.  
- Xicotetes operacions en els dispositius de les instal·lacions mencionades i en els aparells portàtils considerats com a utillatge.  
- Omplir els comunicats de treball i les fitxes de revisió o verificació de cada instrument reparat per a la correcta marxa del servici.  
  
  
Auxiliar administratiu  
Realitza, amb iniciativa i responsabilitat restringida i subordinada als òrgans directius del centre, funcions de mecanografia, arxiu i altres activitats de tècniques administratives.  
- En general, totes aquelles activitats no especificades anteriorment que li siguen sol·licitades i que tinguen relació amb l'anterior.  
  
Recepcionista  
- És el treballador/a les funcions del qual consistixen en arreplegar i lliurar correspondència, orientar el públic, atendre centraletes telefòniques, vigilar els punts d'accés i tasques de porteria.  
  
- Col·labora excepcionalment amb el personal en aquelles tasques que, pel seu excés de pes, no pot realitzar sol este personal.  
- Ompli els comunicats d'entrada i eixida dels residents quan estes es produïsquen per permisos o vacacions.  
- Arxiva les peticions d'eixida o retard en l'arribada dels residents, segons regula el reglament de règim interior del centre.  
  
- Ajuda aquells residents que ho necessiten a traslladar l'equipatge fins a les habitacions i des d'estes, i exercix un obligat i discret control dels paquets que porten al centre les persones que hi tenen accés. Controla igualment les entrades i eixides del personal.  
- Manté el règim establit per la direcció per a l'accés de residents i visitants a les diferents dependències de la institució.  
- Es fa càrrec dels comunicats d'avaria i els trasllada al servici de manteniment.  
- Té a càrrec seu el trasllat dels residents, tant dins de la institució com en els servicis d'ambulàncies, autobusos, etc.  
  
Netejador/a-planxador/a  
Realitza el seu treball a les ordes immediates del governant o la governanta o de la direcció.  
Haurà de desenrotllar les funcions següents:  
- Realitzar les tasques pròpies de menjador-rerecuina, posant una atenció especial en l'ús dels materials encomanats.  
- Realitzar les funcions pròpies de bugaderia, llenceria, ús i cura de la maquinària, parar atenció de la roba dels residents i del centre i donar la millor utilització als materials.  
- Realitzar les tasques pròpies de neteja de les habitacions i zones comunes (llits, canvis de roba, banys, finestrals i balcons, mobiliari, etc.) procurant ocasionar les menors molèsties als residents.  
- Comunicar al cap immediat les incidències o anomalies observades en el desenrotllament de la seua tasca (avaries, deterioraments, desorde manifest, aliments en males condicions, etc.).  
  
Auxiliar de cuina  
- Davall les ordes del cuiner/a, realitzarà la preparació dels queviures per al seu condiment, l'encesa i el manteniment del forn i els foguers, així com la seua neteja i la neteja dels estris de cuina i menjador.  
  
  
Grup D  
  
Ajudant d'oficis diversos  
- Treballa a les ordes d'altres professionals; procurarà la seua formació professional, posant tot el seu zel en les tasques que li siguen encomanades.  
- Manté en perfectes condicions de neteja i funcionament la maquinària i els utensilis del centre.  
  
Personal no qualificat  
- S'encarregarà de la realització de les tasques elementals, pròpies del seu nivell que no requerisca una especial qualificació.   
  
  
ANNEX IV  
  
Barem  
   
Per cada any en l'empresa 1,2 punts  
Per cada any transcorregut com a correllocs   
 i corretorns 1,2 punts  
Per cada any transcorregut com a correllocs 0,8 punts  
Per cada any transcorregut com a corretorns 1 punt  
Títols i diplomes relacionats amb el lloc   
 que se sol·licita:   
A) Cada curs de 40 hores lectives 1 punt  
B) Cada curs de més de 40 hores lectives 3 punts  
C) FP1 5 punts  
D) FP1 i un any d'antiguitat 6 punts  
  
  
ANNEX V  
  
Documentació clàusula de desvinculació  
  
S'acorda demanar a les empreses sol·licitants de la clàusula de desvinculació que remeten amb la sol·licitud la documentació següent en fotocòpies compulsades per a documents públics i firmada pel representant legal de l'empresa en els documents privats:  
- Ingressos dels dos anys anteriors.  
- Model 190 dels dos anys anteriors.  
- Model 347 dels dos anys anteriors.  
- Liquidacions d'IVA i ingressos trimestrals dels dos anys anteriors.  
  
- TC1 i TC2 corresponents als dos anys anteriors.  
- Organigrama de personal amb especificació del nombre de plantilla per cada categoria.  
- Balanç dels dos anys anteriors.  
- Liquidació de l'impost de societats dels dos anys anteriors.  
- Compte d'explotació dels dos anys anteriors.  
- Subvencions (si és el cas) rebudes d'administracions públiques en els dos anys anteriors.  
- Donacions (si és el cas) rebudes en els dos anys anteriors.  
- Plec de condicions dels contractes de què haja resultat adjudicatària l'empresa i contractes firmats, corresponents als dits concursos, així com les seues revisions i renovacions, tot això corresponent als cinc últims anys.  
- Llistat de contractes amb les administracions públiques, indicant la data d'inici del servici, la data final prevista, l'import per hora i el nombre de treballadors.  
- Pla de viabilitat de l'empresa en què es preveja el supòsit de la desvinculació.  
- Fórmula de garantia dels llocs de treball.  
I tota aquella documentació que en el transcurs de l'estudi de la desvinculació sol·licitada siga requerida per la comissió paritària.